16.— Bustintza'tar Ebaista, «Kirikiño»\nEuskal literaturan «Kirikiño» goitizenez dugu ezagun. X. Gereño'k: «Zorionekoak, eurak mundu ontatik joanda gero, euren atzean zeozer ixten dabenak. Kirikiño'k bai itxi ebala itzal ederra mundu ontatik joanda... Kirikiño bizkaitarra zan. Bera izan bear da gutzat ejenplu. Bere bidea jarraitu bear dogu. Euskeraren bear izana daukagu Bizkaia'n. Euskera galtzen badogu, gure erriaren espiritua galdu egingo dogu. Euskera ez da gutzat izkuntza bat, bestelako izkuntza bat. Euskera da gure arima ta iñork, ezta munduko urre guztiagaitik, eztau bere arima saldu bear» (Zeruko Argia, 1966, urrillak 23, 1 orr.).\nBIZITZ-OSTOAK.— Mugarra ta Untzillaitz bitarteko erri lerden Mañari'n jaioa dugu Bustintza eta Lasuen'dar Ebaista, «Kirikiño», 1866-10-26'an. Bere gurasoak: Karlos ta Juliana. Munduratu ta bertatik bataio-urez kristautu zuten, Migel zapatari deitua ta Josepa Iragorritza aita-amabitxi zitularik. Urkiola'tik beera gatoztela, erriaren erdian, ezkerretara daukazu Etxanoa, Kirikiño'ren jaiotetxe jaikia; gerora, Ebaista zazpi urteko zala, etxe au utzi ta zerbait goraxeago dagon «Zumelaga»-ra aldatu zitzaizun Bustintza sendia, etxe au erosi bait zuen aitak.\nErriko eskolan ikasi zuen lenengo, ta gero Durango'n: buru argiko zetorren. 1878'an Almansa (Albazete)'ra aldatu zan Bustintza sendi osoa, aitak bada an zeuzkan lendik ere anai bat apaiz eta arreba bat ezkonduta. Kirikiño'k emen osotu zitun urrengo ikasketak, batxiller eta abar, gai guztietan gorenengo ikas-notak iritxirik. Amazazpi urtekin, ordea, Madrid'era joan zitzaizun Bideetako Injeniero ikasteko asmoz, baiña karrera au utzi ta Jakintza ikastolan burutu zitun orduko ikas-saillak, 1891-6-17'an Fisika ta Matematiketan lizenziatu titulua lortuaz. Andik laster Siguenza'n dago, aintziñako Ikastetxe nagusi artan Elizak zeukan irakastegian Matematikak batez ere erakusten.\nMadrid'en ikasteak egin zitun bitartean Aita Marin prantsesaren etxean egon zan ostatuz, beste zazpi ikasle lagunekin, auen artekoa zalarik Migel Primo de Rivera ere; baita bertan ezagutu zuen Martzelo Torrontegi, euskaltzale zintzoa: auxe zuen geienik txango-lagun, eta bion arteko autu ta izketa-gai euskera. Orrela, euskal garra sortu zitzaion gaztetatik. Euskal arloan lan egin nai zigun, eta 1899'rantza, Siguenza'ri agur egiñik, Bilbao'ra etorri zitzaigun. Arrezkero guztian berton bizi izan zan, euskal gaiai korapillo sendoz lotu ta ekiñaz. Gran Via'n zegoen Montellano'ko Miña-Alkartasun bateko diru-goraberak eraman zitun arren, euskerari eskeiñi zion bere bizitzaldi osoa.\nErbeste zear zebillelarik ere borbor zeraman euskal lapikoa beroagotu egin zitzaion Bilboratzean. Azkue zanak bertatik artu zuen lagungarri bezela Euskalzale aldizkarian; ementxe agertzen da Kirikiño'ren lenengo idazlana, Zerutar bat; ipuin labur polita, eundaka onen antzeko egingo zizkigun gero. 1902-3'ra Kirikiño'k zuzendu zuen, Azkue'ren aginduz, Ibaizabal agerkaria; onen zuzendari zala il zitzaion aita, Karlos Bustintza, 80 urtetan, an Almansa'n, bere seme-alabak, Paulin apaiza, Frantziska, Felix eta Ebaista oe-inguruan zituzalarik.\nIdazle ez-ezik, irakasle bizkor ere izan zitzaigun. Bizkai'ko Diputazioak aldi aretan euskerazko ikastola bat zeukan, eta antxe irakatsi zuen Bustintza'k, lau urtean Azkue jaunaren ordez eta beste ogei urtean bere arduraz. Euskeraz tautik jakin gabe, zenbatek ikasi zuen errez ta nasai itz egiteko bestean. Orduko egun-ikastaroak gogoratuz, ona zer dioan emakume euskaldun berri batek: Euskal ikastolearen aldi gozatsu gomutagarria. Egun osoan, arratseko ikastola orduaren begira egoten giñean. Eta berau eldu baiño apurtxu bat lenago joaten gintzazan ara, Instituto zarrera, irakasle maitiagaz barriketalditxo bat egitera. Zelako gomutak dakarstazan burura bere eriotzak! Zenbat maite ninduan berak, eta zenbat nik bera!». Ta orrelaxe millaka ta millakak.\nEgia osorik aitortzeko, auxe dugu Bustintza'ren lanik aipagarriena: euskera irakatsiz, bilbotarren biotzak euskal maitasunean ixiotu. Ori zan barruan zerabillen izatezko deiaren su-miin zolia, ta dei orreri jarraituaz arek egiñiko lan ixil gozoaren ondorena ezta errez neurriaren ertz-barruan jartea. Ikasleak maite zuten; eurakin etzan egundo ere irakasle, adiskide barruko baizik. Ikasle-irakasle arteko maitasun lokarri onen ezaugarri egiazkoak ditugu jaiero ta, ikastaro azkeneruntz batez ere, Bizkai'ko erri askotara egin oi zituzten ibiltaldi aiztu-eziñak; auetan agertzen omen zan Kirikiño iñoizkorik gizon txeratsu bioztunen, autu ezti pozkorrean lagunen biotz-adimenak aldatu ta argiturik. Bein, Aralar'ko puntan aurkitzen zan Bilbo'tik ara joandako euskaltzale pillo batekin; bere lagun eta artzaiñen aurrean baserri-izaeraz ziarduan izketan; entzule batek, aren jakituriz eta dotoretasunaz arrituta, esan zion: «Jaun au, ez dirudi, baiña baserritarra dala edonork esango luke». «Eta izan be bai —erantzun zion Kirikiño'k—; nainundik begiratu, baserritarra nozu, baserritar utsa. Baserritarrak izan ziran neure gurasoak eta neure gurasoen gurasoak, belaunik belaun. Eta baserrian jaio nintzan neu be. Beraz, baserritar izate au ez dot nik iñun ez iñoiz ukatuko».\nOrrez gaiñera, Azkue'ri iru izkuntzako Iztegi nagusia mamintzerakoan, asko lagundu zion. Lan arteko atsedena ere bear zuela-ta, urtero bere Mañari kutunean eman oi zuen illabete bat; orduan zeukan aukera egoki-egokia, zelai-une ta mendiak arakatzeko ta baserriz baserri ibillirik aietako biztanleen ao-ezpaiñetatik euskerazko itz eta esaera bitxi asko jasoteko. Orduan maitemindu ere egin zitzaigun, antza, ta 1909-9-25'an ezkondu zan bere illoba zan Basili Bustintza Ozerin'ekin. Andre aukerakoa bizi-laguntzat, euskaldun jatorra ta kristau obea. Ez zuten seme-alabarik izan. Basili oraintsuarte bizi izan da bere Zumelaga etxe dotorean.\n1913-2-1'an «Euzkadi» izparringia asi zan Bilbao'n; euskal atal bat zuen onek, edo izango zuen, oso garrantzitsua. Atal au zuzentzeko Kirikiño autatu zuten, eta ementxe jardun zuen, beti trinko ta txintxo, amasei urtez. Makiña bat lan eder idatzi zuen, egunik egun, eguneroko aren orrialdeetan! Errez, arin, pipermiñez zipriztinduak ziran bere lanak, eta irakurleak orri artara zijoazten jakin-miñetan. Orduantxe egin zuen guztiz entzutetsu bere izen-orde Kirikiño, ta arrezkero, goitizen orrekin dazaugu gure literaturan. Aurreragoko idazlanetan Mañari, Bloa ta Boldro ere erabilli zitun.\nIzlari ere ba-zan, eta bikaiña. Euskaljaietan eta mitinetan sua zan aren itza, ta entzuleen biotzak ere sutan ipiñi oi zitun. Urte aietan guztiz euskaltzaletu zan gure erria, ta euskaltzaletze ori, Bizkaia'n artan ere, zatitxo bat bederen, berari zor diogu. Aren eragiña eguzkiaren pareko zan. Aundi ta txiki, danetaraiño zabaldu zan eragiña. Danak zituen maite, baiña gere izate ta arnasaren erro dugun euskaltzaleena batez ere. Ark bai xamur itz egin umetxoai, auen biotz-adimenetan berak zeraman zerbait barren-azi naiez!\nNolakoa gendun gorputzez, Abeletxe idazleak onan: «Aretxa lez sendo ta lerden. Bizar politez oso serioa. Betaurreko biribillen ordez, ilgoran illargi erdiak izaten daben irudikoak eroazan. Gure korbatearen lazo bat txori eginda. Soñez, jakituriz, izakeraz, bere bizikoa zan» (Zeruko Argia, 1966, urrillak 23, 12 orr.).\nBaiña urteak parkatzen ez... Eta bein, Bilbao'n eukan lantegia utzi ta Mañari'ra joan zitzaigun Kirikiño, zartzaroko egunak atseden goxoan igarotzeko asmoz. 1928'garren urteko iraillaren 6'an zan. Nekaturik ere ba zegoen bear bada, ala eriotzaren urbiltasuna somatzen ote? Dana dalarik, Goiko Jaunak betiko atsedenera eraman zigun. 1929-1-31'an, Mañari'n, bere etxe Zumelaga'n il zan gure gizaseme zangarra. Egun batzuk lenago, etxosteko baratzean zebillela arri batean laban egiñik erori ta ortik il zan Elizakoak artu ondoren. Kristau ta euskaltzale bizi, kristau ta euskaltzale il.\nEUSKAL IDAZLE.— Kirikiño'k asko idatzi zuen; amasei urtean etzun beste arazorik izan euskeraz idatzi ta irakatsi baiño. Eta idazkeran, goxo ta errikoi agertzen zitzaigun beti; irudimen ariñekoa zan, eta olako gazigeza ta gatz-ozpin biziarekin gozatzen zizkigun bere lanak. Idazten asi zanetik elburu bat zeukan begi aurrean: erriarentzat idatzi. Gure erria etzan garai aretan gaur bezin eskolatua, naiz-ta gaur ere euskal gaietan orren jakitun ez izan; Kirikiño, beeraiño makurtuaz, erriari egoki zitzaiona ematen saiatu zan. Ezta egiteko aisa; idazleak idatzi dagi, erriak ordea irakurri; bi auek, idazlea ta erria, mailla berdin xamarrera ekarri bear ditugu, bitzuon lana onuragarri izan daiten: ez bata gooregi ta bestea beeregi. Erriak, beraz, ikasi bearra du, goiko maillara begiratuaz; idazleak, albait errezen idatzirik, erria izan bear du gogotan. Erriaren adimena argitu, erriaren biotza esanaren beroz duindu.\nKirikiño'k erria euki zun begipe, geure erria. Ta aintziñako erri guztiak lez, gure euskal erria eder-min zala ba-zeukan; eta ederra ipuiñez, alegiz, kontuz, bertsoz adierazi oi dugu geien bat, eta orrelako lanetan jarduna dugu mañaritar argia bere lan ugarietan. Jakituna izanda ere, gai mee ariñak, errez ulertzekoak idazten alegindu zan, bere pentsamentuak eta biotz-zauskadak lau-lau azaldurik. Eta ortik datorkie bere liburuai barruan duten biguntasuna, edertasun betea. Oindiño ezta euskal idazleetan ark aiña euskeraz idatzi duenik, naiz-ta Orixe bera ere asko idatzia izan. Eta ura bezin irakurria izatea ere nekez lortuko dugu.\nIdatzi jakingarri oietatik ia danak Euskalzale'n, Ibaizabal'en eta Euzkadi'n argitaratu zitun. Urte batzuk dirala Mañari'ko erriak ari egindako omenaldia zala-ta, Abarrak (Bilbao, 1966) liburua atera nuen nik, 329 orrialdeko liburu mardula. Berton datoz mañariarraren Abarrak, Bigarrengo Abarrak eta Bilbao'ko Euskalzale'n, Ibaizabal'en argitaratu zitun lan guztiak. 1913'tik 1928'ra bitartean Euzkadi'n azaldu zitunak biltzeko daude oraindik. Ona bere lanak banaiz:\n1) Abarrak (Bilbao, 1918). Grijelmo'ren Alargun-Semien irarkolean. 121 orrialde. Ogetabat ipui dira guztira, euskera ariñean egiñik. Itzaurrean dio: «Su andija egiteko, egur lodija ixetuteko, lenengo abarrari ezarten yako sua, ta onegaz ari gero. Irakurgaitxu oneik be gogo askotan sortu leye euzkeraz irakurteko zaletasuna. Txikijak, meiak, arin-ariñak, errazak, barru gitxidunak, geyenak barre batzuk eragitekuak ixanik, euzkeraz irakurten bape zalia eztanak onakoxiak atsegiñez artu leiz, ta eurok, abarrak lez, bere goguan sua biztu... Irakurgaitxu oneik geyenak jazorikuak dira; batzuk antxiñakuak, nik neure aitari entzunak, eta berak bere aititari; beste batzuk neuk batu dodaz or-emen neure aldijan; beste batzuk neuk asmauta be bai-dira, gustitara».\n2) Bigarrengo Abarrak (Zornotza, 1930). «Jaungoiko-Zale»-ren irarkolan. 190 orrialde. Bilbao'ko Euzko-Pizkundiaren pentzutan egin zan argitalpen au, ta Arantzadi'tar Ingartzi'ren sarrera darama. 43 ipui ta 3 olerki dira guztira. Ipuiak aurreneko liburuan datoztenen antzekoak dira, mami ta azal ederki onduak, gertaera parregarri ta edestitxoz orniduta.\n3) Abarrak... eta abar (Bilbao, 1966). Gráficas Bilbao'ren irarkolan. 329 orrialde. Esan dugunez, bi Abarrak eta Euskalzale'n eta Ibaizabal'en argitara eman zituen lanak osorik datoz, lau atalño auetan bananduta: 1) Euskera; 2) Jakingarriak; 3) Bertsoak eta Izkirimiriak, eta 4) Albistak. Garai artako izpar eta jazoerak datoz batez ere atalotan; gai jakingarrien artean gure mendietako areitz eta pago azpian datozen perretxikuak aitatzen ditu, amasei lantxo joritan.\n4) Gastela-mutillak. 1928-12-2'an, Euskal Esnalea'k eraturiko itzaldietan; egilleak irakurri zuen. Bigarrengo Abarrak-en azkenean ere ba-dator.\n5) Kirikiño'ren ipuiak, naiz-ta ez osorik, sarri argitara emanak izan dira Euskalerriko aldizkari ta egunerokoetan. Euskaltzaindiak (Donosti, 1956) Bustintza'ren bost ipuiezko argitalpen bat egin zuen, bizkaieraz eta gipuzkeraz, A. Ayalde'ren marrazki ederrez apainduta.\n6) Teatru-sailla. 1914'an antzeztu zan lenengoz Kirikiño'ren Anton Berakatz bakar-izketa; bere ipui Azerijari azerija da antzez-era emanik, eta sarri ta leku askotan aurkeztua.\n7) Lelo. Alfredo Etxabe ertilariaren iru ekitalditako antzerkia, Bustintza'k euskeraz ipiñita.\n8) Txomin Arraio (Bilbao, 1912). Jose Elizondo'ren komeria, mañaritarrak bizkaieraz jarrita.\n9) Meza Barriya. Abelino Barriola'ren ekitaldi bateko antzerkia, Kirikiño'k bizkaieraz ipiñi ta Bilbao'ko Euzkeltzale-Bazkuna'k argitara emana.\nNaiz eztei bat zala, naiz bataio bat, edo-ta beste edozein motako jaieren bat, an zan beti ere Kirikiño'ren eskua, arduratsu ta laguntzaille. Erderatik ere ainbat lan pitin jantzi zituen euskal soiñekoz.\nOLERKARI?— Ortarako gai izan arren, ez dakigu iñoiz bertsolaritzan jardun zuenik. Bertsolariak zirikatzen, eratzen eta aupatzen, ordea, maiz ibilli zitzaizun. Bertsorik naiko idatzi ere egin zigun. Euzkeltzale-Bazkunak argitaldutako kanta-liburuetako kopla asko Kirikiño'k arteztu ta eraturik argitaldu ziran; ona batzuk: «Lora polita ontzijan», «Ene aberri polit ederra», «Aitonaren esana», «Jagi, jagi!», «Zetara ator ona?», «Ama zeu barik larri», «Anton Aizkorri», «Abestu biar dogu», «Gertu gagoz», «Negarrez ikusten zaut», «Deun-jonaz», «Oi txori polita», «Mendijan axia», «Len baño len itxartu zaiz»... Abesti xamur auetan utzi zigun, dardarti, bere poeta gogoa, su ta gar.\nSanta Ageda kantak, gaur ere, entzute aundikoak. Beren izki ta letrea, orraitio, ezta ain gogoa, maiz baldar merkatza baizik. Kirikiño'renak dira aapaldi auek, aspalditik abestu izan diranak:\nAintzaldu daigun Agate Deuna,\nbijar da ba, Deun Agate.\nEtxe onetan zorijon utsa\n1909'an peregriñazio eder bat egin zan Euskalerritik Lourdes'era. Ona emen, andik alde egikeran, Andre Maria'ri abestu zioten kanta, Kirikiño'k osotua: «Agur, Josu'ren Ama...»\nOlerkari zelaian sari batzuk ere etxeratu zitun. 1901-8-26'an, Bilbao'n euskal jaietako Lore-Jokuak ospatu ziran; poesi saillean Fides gaiatzaz Bustintza'rena izan zan saria jaso zuena: Migel Unamuno izan zan olerki-batzaldi artako artezle.\nBeste bein ere Gure Herria'k (1924) kopla-sariketa bat eratu zuen, lau sailletan banandurik: 1) Olerki arin laburrak; 2) kopla batzuk euskaldunen oitura ta jokoz; 3) Euskalerria ta euskera berariz goresten dituzten olerkiak, eta 4) Jainkoaz eta Andre Maria'z. Maruri'k, Sagartzazu'k, Enbeita'k eta Garbizu'k jaso zituzten sariak. Kirikiño'k ere berea bialdu zuen, eta Gure Herria'k onela: «Bertzalde, sail berezi batean ezarri ditugu Kirikiño aipatuaren neurthitzak, gai berezi batekoak direlakotz. Saririk ez diogu eman Kirikiño'ri, bainan gure adiskideak nahiko du onhartu, orhoitzapentzat bederen, helarazi gogo dakogun Aipamen Ohorezkoa». Nai dan lez?... Aal dan lez! du izena 1924-7-16'an ara bialdutako olerkiak.\nBego emen iraizean bezela esanik: Kirikiño'k, bizkaitarra zala ere, gipuzkeraz nai lapurteraz egoki ta errez idazten zuela. Ikasbide ederra nunbait gaurko euskaltzale askorentzat, beren izkelgia baiño jakin nai ez duenentzat! Alde exkaxa baita izkelgi batetik besterakoa, zergatik ez ikasi danetik? Apur bat leia ezkero, egin genezakena dugu.\nIRITZIAK.— Asko aizatu dira or-emen Kirikiño'ren erri-idazkera ta estiloa. Beti txaloka esan genezake. Ba-ditu, egia esateko, bere akatsak ere; baiña, orren maixu aundiari diogun begiruneagatik edo, ez da iñor oraindik ausartu Mañari'ko euskal idazle aundiari ezain-izpi pitiñenik ere jartzen.\nAingeru Irigarai idazlari zorrotzak onela dio: «Kirikiño'ren idaztankera (estiloa) eredugarri dugu xaloki. Euskera garbia du, baiña gutxi ikasientzat ere aisa ulertzekoa; Bizkai-izkelgia darabil, mugaz emendikoen artean berezko gatz eta nabardura geienez idazten dana. Aldizka beste izkelgietako esan-itz eta jokerak —itxi, utxi ta olakoak— darabilzki, beti ere izkelgi-diferentziak geiegi aunditu gabe; geiegitze au bada, gure ustez, izkuntzaren zabalgundeari kalte dagiona dugu, euskera idatzia eratzeko batez ere» (RIEV, 1931, 226 orr.).\nG. Garriga'k: «Gutxik bezela erabiltzen zuen erriko euskera, eta ateraldi zorrotz, itz goxo ta josterako ba-zuen gatza ta ozpiña. Kirikiño'ren Abarrak goraltzeko emen esan genezaken guztia, oso gutxi litzake izanez dana adierazteko. Euskaldun gutxi izango dira aren gazigezak txastatu ez dituztenak. Sarkutzak austeraiño parra eragiten dio irakurleari; eta aren kontakizunak, irakurriago ta geiago atsegin zaizkizu».\nJadarka'k: «...erriko izkeraren zabaltzaille bipil; oneri jakin zuen ematen bere irudimen joriaren biurkortasun eta esker osoa, onekin, beste iñor ez aiñean, euskaldun erriaren biotzaz jabetzera iritxirik».\nL. Mitxelena'k: «Kirikiño'ren ipuiak, kondaira ta lillura, beren laburtasun eta gora exkax samarrean ere, kontatzaille azkarraren doai bereziak ez dizkigute aztu-azi bear; egilleak aueri esker, izan ere, maisu-lan txikiak burutu zizkigun gai benetsu ta, ala naiz, umore onekoetan».\nEusebio Erkiaga'k: «Kirikiñok halako giroa sortu zuan gure izkeraren alde. Hainbat eta hainbat euskaldun jarri zituan euskeraz idazten. Orduan sortu ziran, erri-idazle izango ziranak, orduan "euskal idazleak". Kirikiño il ta urrengo urteetan, izan ere, gure izkuntzarentzat halako askatasun aize garbiagoa eratu zan ezkero, euskaltzaletasunak garra artu zuan».\nAzkenez, nik beiñola idatzi nuen: «Gaurko idazleok aintzat artu bear geunkean beste doai eder bat be ba-eban Kirikiño'k: begiramena, adei-legea. Asko idatzi arren, ak ez eban sekula iñor irainduko; gazte ta zarrakaz, eretxi bateko ta bestekoakaz, beti genduan begirune ta itzal aundiko; egundo etzan azpikeriz ibilli, ez lakatz ederrik sartzen. Xalotasuna zan aren jantzirik dotoreena. Txera ederrez artu oi zituan idazle gazteak, aitak seme barriari lez abegi samur egiñik. Oneik eskuz idazten eutsezan lanak, berak makiñaz idatzi, akatsak orraztu, joskera arildu, makiña bat bear alperreko (?) emon eutsoen. Bera, alan be, pozarren, euskal idazleak azkortu, indartu ta ugaritzeko egitekoari loturik».\nNoizbait, alaz ere, asarre xamar idatzi zuen. 1919'an, Euskaltzaindia sortu zanean, esate baterako. G. Muxika'k, alkarte orri itsu-itsuan men-egin bear zaiola zioan idazlan baten. Kirikiño'k, ordea, ori zala-ta, latz idatzi zion gipuzkoar jakintsuari; baita gero bazkun artako zadorlari zan Aita P. Lhande'ri ere. Ez zetorren bat euskaltzaiñak erabakiak artu emateari buruz. Jokera onek, egia esan, bazkun orretan sartzeko ateak itxi zitzaizkion; onek baiña etzion kalte aundirik ekarri, bere bidetik eta bere kontura lan egiteko eskuak zabalago zituen eta. Omenezko aulki ori gaberik ere, ospetsu egin zuen bere izena.\nBear aiñarik ezta ere, izan ditu bere goratzarreak. Azkena, 1966-10-23'an, Mañari'n bertan. Ua eguna! «Aiey arkaitzak inguru guzian, eta erria txori-kabi bat bezela erdi-erdian kokatuta», dio N. Etxaniz'ek. An ziran Bizkaitik, Gipuzkoatik eta Naparroatik euskaltzalerik onenak. Meza ostean, bereala, Bustintza'tar Ebaista'ren oroitarria bedeinkatzea, «Gerediaga» alkarteak zuzenduta. Euskaltzaindiak bere oizko batzarra; bazkaria, bertsolariak, erria jaietan. Ondarru'ko Teatru-taldeak Kirikiño'ren antzerki bi eman zizkigun: Anton Berakatz eta Atxuri'ko Milagrua, azken au A. Zubikarai'k antzerkitarako antolatua. Egun bete-besta.\n(Ikus Jadarka, Euzkerea, 1929, 18 orr.; Euskal Esnalea, 1929, 29 orr.; A. Irigarai, RIEV, 1931, 226 orr.; S. Onaindia, MEOE, 643 orr. ta Zeruko Argia, 1966, urrillak 23, 12 orr. ta Z.A., abenduak 17, 3 orr.; G. Garriga, Bol. Amer. E.V., 1960, 144 orr.; L. Mitxelena, HLV, 155 orr.; L. Villasante, HLV, 330 orr.; I. Omaetxebarria, Euskera, 310 orr.; E. Erkiaga, Zeruko Argia, 1966; urrillak 23, 1 orr.; N. Etxaniz, Zeruko Argia, 1966, urrillak 30, 1 orr.; K. Etxenagusia, Euskal Idazleen Lorategia, 204 orr.; M. Zarate, Bizkaiko euskal idazleak, 147 orr.; Auñamendi, Literatura, II, 396 orr.; Jon Bilbao, Eusko Bibliographia, II, 177 orr.).


Dantzan egiteko eta irakasteko gune eta bide berrien bila gabiltza eten gabe eta UPV/EHU eta Kulturbasque bidaide ditugu ahalegin horretan. Oraingoan, UPV/EHUko uda ikastaroen barne, elkarrekin antolatu dugu Tradegin: tradiziozko dantza garaikidea egin. Aikotarrok argi dugu bizirik gaudela, ...\nEzin dugu disimulatu… Aiko taldean jota edo fandangoa maite dugu… eta gure jotazaletasuna gure ingurukoekin partekatzeko ahaleginak egiten ditugu aukera dugunean. Oraingoan, Jotalariak ekimena proposatu nahi dizuegu: tarteka marteka, larunbat arratsalde batean, inguruetako jotalariekin dant...\nJotalariak ikastaro zikloa Aiko Taldearen eskutik\nEzin dugu disimulatu… Aiko Taldean jota edo fandangoa maite dugu… eta gure jotazaletasuna gure ingurukoekin partekatzeko ahaleginak egiten ditugu aukera dugunean. Oraingoan, Jotalariak ekimena proposatu nahi dizuegu: tarteka marteka, larunbat arratsalde batean, inguruetako jotalariekin dantz...\nUrraska, dantza-jauzien partitura, bideo, doinu, liburu eta urrastegia sarean\nDantza tradizionalaren ikasle eta zaletuentzat “testu liburu” erabilgarria izateko asmoz, 2010ean Aiko taldeak ekoiztutako lan pedagogiko-didaktikoa da Urraska. Agortuta dagoenez, Aiko taldea web bertsio bat osatzen ari da Urraskaren edukiak guztien eskura jartzeko asmoz bere webgunean. ...\nDantzazale Eguna ospatuko dugu larunbatean Durangon\nOspakizuna sokadantza batez hasiko da Durangoko Andra Mari elizako arkupean 13:00etan, eta ondoren, kalejira egingo da Dantzaldi Ibiltariak egoitzatzat erabili duen Plateruena Kafe Antzokiraino programa ixteko. Ongi etorriko txakolinaren eta bazkari herrikoiaren ostean, 17:00etatik aurrera, errome...\nJota (etabar) Katalunian: Azaroak 9-10 Zarautzen\nIkastaro, tailer eta erromeriez gain, ikasturte honetan berrikuntza bat dugu AIKOtarrok gure jarduera programan: Dantza Asteburuak, hiruhilero herri ezberdin batean antolatuko dugun eta protagonista nagusia dantza izango den asteburu bat. Lehenengoa azaroaren 9 eta 10ean izango da Zarautzen eta datorren urteko otsailean eta maiatzen izango dira hurrengo biak aurrerago zehaztuko ditugun herrietan.\n« Aurreko 10 elementuak Hurrengo 3 elementuak » 1 ... 6 7 8 9 10\nHemen gaituzue edozertarako. Besarkada bat eta aurrera!


Txaramela: septiembre 2012\nGURE HORMETAKO ARTELANAK\nAurreko ikasturtean, 1DBHko ikasleek kolore eta tamainen munduan sartu ziren plastika klaseetan. Orduan landutakoen ondorioz segidan jarri dizkizuegun gure horma erdi biluziak betetzen dituzten margoak atera dira. Gaurko ikasleak, etorkizuneko artistak!!!!!!!\nEra berean, 3DBHko marrazketako zenbait ikasleren lanak ere jarri ditugu. Ea zein animalia duzuen gustukoen!!!!\nPublicado por Prentsa Tailerra en 2:20 No hay comentarios:\nIKASTURTE HASIERAN, ZAHARRAK BERRI\nIrailaren 6a, goizeko 10:00. Ikasle saldoa ateetan zain egokitutako gelak, taldeak eta irakasleak ezagutzeko prest. Udako giroek, festa alaiek, gaugiro epelek eta lasaitasunak toki egin beharko diete liburu, koaderno eta ikasketei. Ez da, edozelan, horren gogorra izango,ez; ikastetxean egin dituzten eta egingo dituzten lagunek eta hartuko duten heldutasunak etorkizunerako bidean lagunduko dietelako. Horrela, bada, ongi etorriak izan!!!\nEta, ikus dezazuen irakasleak ere gogoz datozela, zuek ikusteko eta ezagutzeko irrikaz, aurkezpenak ondo joan direla adierazteko, zelebratu egin dugu irudian daukazuen lunch bikainarekin. Topa!!!!\nPublicado por Prentsa Tailerra en 14:12 1 comentario:


Hilaren 27rako auzolan saioa antolatu dute Lurgaia Fundazioak eta Zumaiako Udalak. Herritarrekin batera Santiago hondartzako dunan espezie exotiko inbaditzaileak deuseztatu eta kontrolatzeko saioa egingo dute.\n18 urtetik gorako herritarrek hartu ahal izango dute parte, eta horretarako info@lurgaia.org helbidera idatzi beharko dute, hilaren 25a baino lehen (13:00ak arte). Ezinbestekoa izango da maskara jantzita edukitzea eta saioan zehaztutako gainontzeko irizpideak betetzea. Gainera, COVID-19arekin bateragarria den sintomarik izanez gero, saioan ez parte hartzeko eskatu dute.\nLurgaia Fundazioaren izenean azaldu dutenez, Santiago hondartza balio ekologiko handiko eremua da, baina espezie exotiko inbaditzaile ugari daude bertan. Oenotera glazioviana, Onagra, Connyza sp edo Carpobrotus bezalako espezieak modu artifizialean sartutako landareak dira, eta espezie autoktonoek bete beharko luketen lekua hartzen dute. Espezie exotiko inbaditzaileak arazo izugarria eragiten dute mundu osoko biodibertsitatean, eta dunak bereziki sentikorrak dira espezie horiekiko.\nSaioa hasi aurretik gaiaren inguruko azalpenak emango dituzte Lurgaia Fundazioko kideek, eta argibide zehatzak emango dituzte landareak identifikatu eta horiek modu seguruan ateratzeko.\n18 urtetik gorako herritarrak\ninfo@lurgaia.org helbidean, osteguna 25 baino lehen eta 13: 00ak arte\nBeharrezko datuak: izena, abizena eta adina; udalerria; eta harremanetarako mugikor zenbakia\nCOVID-19rekin bateragarria den edozein sintoma baduzu, isolamenduan edo berrogeialdian bazaude, edo hori duten pertsonekin harremanetan egon zaitezkeela uste baduzu, mesedez, arduraz jokatu eta ez joan. Jardunaldi gehiago ere izango dira.\nEguna eta ordua: ekainak 27, larunbata, 9:30ean\nKokapena: Santigoko aparkaleakuan KOKAPENA\nLurgaia Fundazioak emandako azalpenen arabera, honakoa izango da beharrezko materiala:\nMaskara: nahitaezkoa izango da egun osoan zehar, parte hartzaileen arteko gutxieneko distantzia mantendu daitekeen uneetan izan ezik. Antolatzaileek ardura eskatu dute: beroa egin dezake eta traba egingo du, baina guztion onerako neurria da maskara jantzita eramatea.\nEskularruak: lanerako eskularruak saioan bertan banatuko dituzte\nUra: ekarri zure kantinplora beteta etxetik goiza osorako ur nahikorekin\nJanaria: zerbait eraman dezakezu hamaiketakoa egiteko: fruta, adibidez.\nArropa: begiratu zer eguraldi egingo duen txubaskeroa edo eguzki-babeslea, txapela eta abar ekartzeko, dagokionaren arabera.\nOinetakoak: mendiko botak edo antzekoak\nBertan behera utzi dute Santiagoko dunetatik landare inbaditzaileak kentzeko auzolan saioa 2020/06/26\nUreztapenaren inguruko aholkuak emango dituzte ostegunean Keretxudin 2020/07/06


“Koronabirusa eta konfinamenduaren ondorioak” hitzaldia antolatu da berriro Guraso eskolaren baitan — Oñatiko udala\n“Koronabirusa eta konfinamenduaren ondorioak” hitzaldia antolatu da berriro Guraso eskolaren baitan\n2-12 urte bitarteko ikasleen gurasoei zuzendu da eta modu telematikoan egingo da\nHasieran martxorako antolatu zen hitzaldi hau, aurrez aurre egiteko asmotan. Baina gutxieneko taldea osatu ez zenez bertan behera utzi eta aurrerago berriro eskaintzea erabaki zen. Eskaintza orain zabaldu da maiatzaren 10era begira eta formatu telematikoan.\nKoronabirusa eta konfinamenduaren ondorioak hitzaldia urtarrilean ere egin zen, baina bigarren hezkuntzako ikasleen gurasoei zuzenduta. Orain, bizi dugun osasun egoerak eta bere ondorioek haur eta gaztetxoengan nola eragiten duten azalduko da eta hitzaldia, 2-12 urte bitarteko ikasleen gurasoei zuzenduko zaie.\nBizitzen ari garen garaia ez da erraza inorentzat, ezta gurasoentzat ere, seme-alabek muga oso estutan bizi behar dutela ikusten baitute, eta gainera muga horiek seme-alabei azaldu, ulertarazi eta bete arazteaz arduratu behar direlako. Koronabirusak gure seme alaben bizipenak eta jokaerak baldintzatzen ditu. Baina nola lagundu guraso moduan? Horretarako tresnak eta trebatze bideak azalduko dira maiatzaren 10eko hitzaldian. Virginia Espinek dinamizatuko du saioa eta euskaraz izango da, modu telematikoan, aipatu bezala.\nParte hartzeko interesa duten gurasoek izena eman behar dute, Ainhoa Moiuari mezu elektronikoa bidalita: ainhoa@onati.eus. Izena emateko azken eguna maiatzaren 7a izango da.


Ezagutzen al duzu Xenpelar Dokumentazio Zentroa? — Bertsozale Elkartea\nEzagutzen al duzu Xenpelar Dokumentazio Zentroa?\nZentroan egiten den lana bertatik bertara ezagutzeko aukera ematen duen ikus-entzunezkoa prest dugu, lau hizkuntzatan.\nBertsolaritzaren ondarea bildu, antolatu eta eskaintzeko helburuz ari da lanean Xenpelar Dokumentazio Zentroa etengabe. Lan hori ezagutarazi asmoz, bideo laburra prest dugu sarean, Mintzola.eus atarian zein bere YouTubeko kanalean. Lau hizkuntzatan dago ikusgai: euskaraz, gazteleraz, frantsesez eta ingelesez.\nIkus-entzunezkoak dokumentazio zentroa hurbilagotik ezagutzeko aukera ematen du. Xenpelarrek bildu eta eskaintzen duen ondarean oinarri diren bertsozale, bertso-eskolako kide, irakasle, kazetari, ikertzaile nahiz bertsolarien azalpenen bidez, bere funtzionamendua ezagutu daiteke, baita zentroko lankideen ahotik ere.\nBideoa lau hizkuntzatan sortu da; jatorrizko euskarakoaz gain, gazteleraz, frantsesez eta ingelesez azpitituluak ere jarri zaizkio. Izan ere, bertsolaritzari buruzko dokumentazioan espezializatutako zentroa izanagatik, alegia euskarazko ahozko jardun jakin batean, nazioartean interesa piztu duen egitasmoa da. Hala, hizkuntza ezberdinetan jarri da eskura sarean.\n1991 urtean sortu zenetik, Xenpelar Dokumentazio Zentroan berezko sistema dokumentalaren arabera antolatutako bilduma osatu da: grabazioak, argazkiak, doinuak, hemeroteka…mota guztietako informazioa eta dokumentuak biltzen dira bertan. Ahozko ondarearen biltoki hau behar duen ikertzaile, bertsozale eta hiritarren eskura dago. Egoitza Amasa-Villabonan duen arren, 2011 urtetik bere informazio eta dokumentuen lagina sarean dago eskuragai bdb.bertsozale.eus webgunean.\nOndarea biltzeko, bertsozale askoren laguntza izaten du Xenpelarrek.


Hockey Mundaiz Sevillan – Mundaiz Ikastetxea\nHockey Mundaiz Sevillan\nPartidu “amistoso” batzuen ondoren, haietan sentsazio txarrak jaso ondoren eta haiei buruz erreflexionatu ondoren, Sevilla aurrera pauso bat zen. Aurrera pauso bat aurtengo txapelketa buruan izanik. Esperientzia hau bizitzeko eta gauzak hobetzeko grinarekin, hegoaldeko hirira inongo beldurrik gabe iritsi ginen. Organizazio onari esker, talde guztiak nahiko berdintsuak ziren, hau da, talde indartsuak bata bestearengandik zertxobait ikasi zezan. Egoera honekin, bidaiak sortutako logurea eta abar alde batera utziz, torneoa ofiziala izango balitz bezala jokatu behar izan genuen. Horrela, txapelketa txiki hau irabaztea lortu genuen!\nAsteburua pistatik kanpo egindakoari erreparatuz, egun hauek “piña” handia sortzeko aukera eman ziguten. Bai txikien eta handien arteko erlazioak baita talde bereko jokalarien artekoak sendotu genituen. Eta azkenik… Ba turismo pixka bat egiteko eta hiriko gastronomia dastatzeko aukera ere izan genuen!\nAzkenik, eskerrik asko benetan Irlandesas taldeari inbatazio eta tratu onarengatik. Konkretuki eskerrik asko Iker Domingori, lehenaldian mundaiztarra izan baitzen! Plazer bat MISTER!\nAurtengo denboraldiari laster hasiera eman diogu. Aurredenboraldiren txapelketa, Sevillan izan da. Oraindik holako txapelketetara joaten ez garenez, ilusioz hartu dugu bidai hau.\nNahiz eta oso nekatuta egon ez dugulako lo askorik egin, ahal genuen guztia eman genuen pistan. Infantilen laguntzarekin oso ondo jokatu dugu, eta txapelketa ez irabaztearren, sentsazio onekin joan gara, gogo handia jartzeagatik, asko borrokatzeagatik eta beste talde ezezagunen jokotik ikasteagatik.\nHorrez gain, hiria bisitatu egin genuen eta oso ondo pasa genuen.


Memoria immunea: txertoen barrunbeetan | Revista - Part 3\n: Urtero txertatzea\nOraindik goiz da baieztatzeko, baina ebidentziek diotenaren arabera, Covid-19a gaitz endemiko bihur daiteke, hau da, betiko gelditu daiteke gure artean. Zazpi koronabirus daude gizakiak kutsatzeko gai, eta horietako lau oso ohikoak dira (ohiko hotzeria eragiten dute, beste patogeno batzuekin batean), eta kalkuluek diote herritarren zati handi bat immunizatua dagoela horien aurka. Beste hiruretatik bik, SARS eta MERS direlakoek, pandemia bat eta epidemia bat eragin zuten, hurrenez hurren, baina infekzioak kontrolatu egin ziren eta desagertu.\nSARS-CoV-2 delakoarekin (horrek eragin du Covid-a) bete-betean gaude pandemiaren fasean. “Oraindik ez daiteke baieztatu, baina litekeena da birus endemiko bihurtzea. Segur aski agerraldiak izango dira, beste lau koronabirus endemikoekin gertatzen den bezala, baina kontrolatuta daude, herritar gehienak immunizatuta daudelako”, adierazi du Espainiako Bakunologia Elkarteko presidente Jesus Merinok. “Txertoa urtero jarri beharko den jakiteko, ikus egin beharko da birusa nola mutatzen den eta zenbat irauten duen txertoarekin sortzen dugun immunitate memoriak”, erantsi du.\nTxertoa hartu dutenek ere kutsatzen al dute?\nOnena litzateke txerto batek immunitate esterilizatzailea ematea edozein gaixotasunen aurrean; horrek esan nahi du immunitate sistema gai dela birusa mendean hartzeko infekzioa agertu baino lehen. Normalean, bizitzan izaten diren infekzioek immunitate erantzun aski sendo eta iraunkorrak eragiten dituzte, eta behin gaixotasuna pasatu ondoren, ez gara berriz kutsatzen. Elgorria eta paperak sar daitezke era horretako gaixotasunen multzoan.\nEztarriko eta sudurreko muki mintzen bidez kutsatzen duten birusek, adibidez SARS-CoV-2ak, ez dute eragiten immunitate esterilizatzaile hori, immunitate funtzionala esaten zaiona baizik, non gure defentsak gai diren “zomorroa” ezagutzeko eta haren aurka borrokatzeko sintomatologia larririk ager ez dadin, baina ez du eragozten berriz kutsatzea. “Oraintxe bertan Covid-aren aurka erabiltzen ari diren txerto guztiak (Moderna, Pfizer, AstraZeneca eta Janssen) larruazalaren azpitik injekzioa sartuz ematen dituzte eta oso babes eraginkorra sortzen dute infekzioaren aurrean. Baina ez dute eragozten, pertsona batek birusa berriz harrapatzen badu, ingurukoak kutsatzea”, jakinarazi du Lopez Hoyosek, Espainiako Immunologia Elkarteko presidenteak.\nZuzenean gainazal mukosoetan jartzen diren txertoak (sudurreko esprai bidez edo ahotik hartuta) gai izan litezke birusa azkar neutralizatzeko eta kutsatzeko gaitasuna hein handian mugatzeko. Baina pandemiaren azkartasunak eta larritasunak eraginda, merkatura iritsi diren lehen txertoak injektatzekoak izan dira, baina ahotik hartzeko eta esprai erako txerto batzuk azken faseetan sartu dira entsegu klinikoetan, eta baliteke hurrengo urtean iristea merkatura, horien artean Espainian sorturiko bat.\nJoan aurreko orrira: « Haurrak eta antigorputzak\nJoan hurrengo orrialdera Lasaitu al gaitezke dosi bakarrarekin? »


«Erronka asko eta gainditu beharreko oztopoak dauzkagu oraindik»\n26 otsaila, 2021 Motzean 524\nAna Asla • Asmube\nAna Asla (Beasain, 1953) Beasaingo Asmubeko kidea da. Elkartearen 30. urteurrenean, Martxoaren 8ari begira «zalantza askorekin, baina azkenean lanean jarri ginen».Pandemiaren urtean ikasi dutelako, «emakumeak zein indartsuak garen; konfinamenduan inoiz baino gehiago gure beharra izan dute gure seme-alabek, gure bilobek,… zaintza lanen garrantzia agerian geratuz!».Aurten, zaintza lanak egiten dituzten emakume guztien eskubideak aldarrikatuko dituzte. Baina, «tamalez», aurreko urteetako lelo «berberak ere» kaleratuz. «Erronka asko eta gainditu beharreko oztopoak dauzkagu oraindik; elkartasuna, giza eskubideen aldeko borroka, hezkidetza, enpatia, askatasuna, parekidetasuna…». Bestalde, oso garrantzitsutzat jo du udalerri eta eskualde mailan, berdintasunaren arloan lan egiten duten «zinegotziak, teknikariak…» egotea, eta denak «elkarlanean» aritzea.\nErreportaje osoa irakurtzeko: http://goiberri.eus/2021/02/26/emakumeak-ahaldunduz-berdintasunera/\n« «Gure artean sareak sortzea bezain garrantzitsua da kaleak hartzea»\nJokoz kanpo »


Oinetxeak / baserriak | Lezo.eus\nLaukizuzen itxurako oina duen eraikina. Estalkiabi isurialdekoa du eta lau solairu dauzka. Harlanduzko hormak, 4. solairuaren altueran, ongi landuriko armarria dauka. Haize-babesa eta ataburudun atea ditu.\nIrakurri gehiago Arpire-enea (Kale Nagusia, 4)-ri buruz\nOin erregularra eta bi isurialdeko teilatua dituen eraikina. Talutxaturiko hormak ditu. "JHS" bat ageri da sarreran, lehen eta hirugarren solairuetan.\nIrakurri gehiago Itxue (Kale Nagusia, 2)-ri buruz\nBaserri zaharra, familia bakarrekoa, haundia eta L itxurako oina duena.\nBi solairu eta ganbara haundia dauzka. Estalkia hiru isurialdekoa da eta euskarria fatxada nagusiarekiko elkarzuta da, hegoalderantz. Hegal zabala dauka.\nKareharri harlanduz eginiko eraikina da. Agerian, kantoietan eta hutsarteren bat inguratuz, harearri harlanduak dauzka.\nIrakurri gehiago Minkura-ri buruz\nBi familiako baserria, tamaina ertainekoa eta laukizuzen luze itxurako oina duena.\nBi solairu eta ganbara zabala dauzka. Estalkia bi isurialdekoa da eta euskarria fatxada nagusiarekiko elkarzuta da, ekialderantz.\nIrakurri gehiago Borda-ri buruz\nLaukizuzen itxurako oina eta bi isurialdeko estalkia dituen eraikina. Fatxada nagusian harlanduzko hormak dauzka; gainerakoak talutxaturik izanik. Leihoek alfeifarra dute.\nIrakurri gehiago Galardi (Gurutze Santuaren Plaza, 8)-ri buruz\nBehe erdiaroko eraikuntza. Nekazal etxauntza zaharra, gaur bi familiako baserria da. Tamaina ertaina du, laukizuzen antzeko oina eta hutsaltzen duten mozketa eta eranskin ugari dauzkana.\nBi solairu eta ganbara dauzka. Estalkia bi isurialdekoa da eta euskarria fatxada nagusiarekiko elkarzuta da, hegoekialderantz, eta hegal motzekoa da.\nHarlanduzko eraiketa da, ezkulatu eta kareztatua; kantoietan eta hutsarteak inguratuz, harearri harlanduak dauzkana.\nIrakurri gehiago Darieta-zar "Daita"-ri buruz\nLaukizuzen itxurako oina duen eraikina, teilatua bi isurialdekoa da. Fatxada nagusian harlanduzko hormak ditu, azken solairuan izan ezik. Hau eta gainerako hormak talutxaturik daude. Beheko solairuan, kantoi batean, horman sarturiko hilarri bat ageri da eta honako inskripzioa du: "Aquí mataron Ivanes de Salaberria yendo su casa ruegan a Dios por él. A diez y seis de agostoano 1648".\nIrakurri gehiago Pikandia-enea (Kale Nagusia, 30)-ri buruz\nBi familiako baserri haundia, laukizuzen itxurako oina eta eranskinak dauzkana. Bi solairu eta ganbara dauzka. Estalkia bi isurialdekoa da eta euskarria fatxada nagusiarekiko paraleloa du, ekialderantz.\nHarlanduzko eraiketa du. Kantoietan eta hutsarteren bat inguratuz, harearri harlanduak dauzka eta guztia talutxatuta eta kareztatuta dago.\nFatxada nagusiak, alderik motzenean, hutsarteen ezarreran (bi sarrera, bi balkoi txiki leihoen artean), baserria bi etxebizitzatan banatua dagoela agertzen du.\nGainerako fatxadek ere hutsarteen banaketa erregularra dute.\nIrakurri gehiago Iribarren-ri buruz\nOin irregularra duen eraikina, bi isurialdeko teilatu duna. Behealdean eta lehenengo solairuan harlanduzko hormak ditu eta, gainerakoak talutxatuak eta zuriztatuak. Balkoi xumeak ditu lehen solairuan eta irteten direnak bigarren eta hirugarrenean.\nIrakurri gehiago Mariya-enea (Gurutze Santuaren Plaza, 7)-ri buruz\nOin irregularra duen eraikina, bi isurialdeko estalkiarekin. Lau solairu dauzka. Behealdean harlanduzko hormak ditu eta gainerakoan talutxaturikoak. Beheko solairuan puntu erdiko arkua duen atea du, kalearen maila baino 70 cm beherago kokatua. Ataburuaren gainean leiho bat ireki diote.\nIrakurri gehiago Sagu-enea (Kale Nagusia, 15)-ri buruz\nSubscribe to Oinetxeak / baserriak


EA: "San Martingo proiektua defenditzeko obligazioa dugu" - Uztarria (Azpeitia)\nEA: "San Martingo proiektua defenditzeko obligazioa dugu"\n2005ko mar. 22a, 20:03\nSan Martingo proiektua 857 milioi pezeta merkeagoa dela esan du, eta espazioa badagoela egiteko\nEAJk "datu bakar bat ez" duela eman kritikatu du EAk\nManuel Unanue, Julian Unanue eta Inaxi Bereziartua EAko ordezkariak prentsaurrekoan. Argazki originala\nAdin nagusiko eta ezintasunak dituzten pertsonen beharrei erantzuteko ari direla lanean azpimarratu dute Azpeitiko EA alderdiko ordezkariek, gaur (martxoak 22) emaniko prentsaurrekoan.\nAzkenaldian San Martingo egoitzaren etorkizunaz asko hitz egin da, batik bat EAJ eta EA alderdien artean izan diren desadostasunengatik. EAk joko horretan ez duela nahi jarraitu, baina azkenengo ohar batzuk ematea "beharrezkoak" dituela esan du.\nSan Martinen, 20 urtera begirako proiektuan, 120 pertsonentzako "egoitza bat" , 40rentzako eguneko zentroa eta 20rentzako apartamentu tutelatuak egitearen alde dagoela adierazi du EAk, "hasierako modeloa defenditzen" duelako. Euren hitzetan, San Martinekoek ere dagoen lekuan jarraitu nahi dute, eta prest daude "denen artean" 120 pertsonentzako egoitza egiteko.\n"Udala da hasierako modulotik mugitu dena", diote. "Bi zatitan egin nahi dute: 76+60 eta +60. Guztira 196. Guk 76+44, guztira 120. Guk %95ean betetzen dugu". Gainerakoan, apartamentu tutelatuen eta eguneko egoitzaren inguruan bi alderdien arteko proposamenetan alde handirik ez dagoela esan dute.\nJulian Unanue Azpeitiko EAko lehendakariak hirugarren adinekoek San Martinen jaso duten zerbitzua hobetzea zaila izango dela gaineratu du: "San Martingo egoitzak kalitate ona du, eta Loiolan beste bat egiten bada zaila izango da zerbitzu hobea eskaintzea".\n"Udalak San Martinen espaziorik ez dagoela dio, baina hori gezurra da, eta hala erakusten dute Iñigo Giberten eta Pedro Fernandezen proiektuek. Azken honek 2004an eta 2005ean aurkeztu zituen eta bietan San Martingo egokia dela dio", esan du Manuel Unanuek.\nEgoitza, lur azpiko aparkalekuak eta eguneko zentroa egiteak 653 milioi pezeta kostatuko da San Martinen, EAkoek esan dutenez. Aldiz, "alkatearen proiektuak" 1.510 milioi pezeta behar dituela esan dute. "857 milioiko aldea dago batetik bestera; esanguratsua da PNVk egunkarietan argitaratu dituen bi iritzietan ez duela datu bakar bat bera ere aipatu". Alde hori nondik datorren azaldu dute: "Udalak Loiolako lurrengatik 130 milioi ordaindu ditu. Urbanizatu gabe daude eta horrek beste 100 milioiko kostua dakar, gutxi gorabehera. Foru Aldundiak 300 milioi jarriko ditu, eta eraikitze lanek 327 milioi balioko dute. Guztira, 857".\nEAJk, zinegotzien bidez eta alderdi bezala, EAri buruz eginiko adierazpenak "gezurrak" direla esan dute: "Guk datu partzialak eta kontestutik kanpokoak egin ditugula esan digute, ez dakitela gure datuak nondik atera ditugun, garestiagoa dela esaten dugula, apartamentu tutelatuak kontuan ez ditugula hartzen balioaren konparazioa egiterakoan (eurek aurkeztutako triptikoan egin ez duten bezalaxe), adostasuna lortzeko gai ez garela. Gezurrak dira. Alkateak lortu behar du herritarren arteko adostasuna, eta San Martinekoekin ez du lortu eta Udalean ere PNV bakarrik gelditzen da".\nAlderdi bezala proiektua "ez eskubidea bakarrik, baizik eta defenditzeko obligazioa" dutela esan dute.\nAurrez egon diren iritziak honakoak dira:\nManuel Unanue (Azpeitiko Udaleko Eusko Alkartasunako bozeramailea)\nManuel Unanueri erantzunez (Udaleko EAJ-PNVko zinegotzi taldea)\nEAJ-PNVren adierazpena EAri erantzunez\nAdinekoen egoitzako irizpide ekonomikoak (Julian Unanue, Azpeitiko Eusko Alkartasunaren izenean)


About: Titan (satelitea)\nTitan edo Saturno VI Saturnoren ilargirik handiena da. Esfera forma du eta eguzki-sisteman atmosfera duen ilargi bakarra da. Titanen gainazalean materia likido egonkorra dago, eta, dakigunez, lurraz gain, gainazalean likidoa duen eguzki sistemako objektu bakarra dugu. Distantziaren arabera Saturnoren 26 ilargietatik 20. hurbilena dugu, seigarren urrunena. Dituen tamaina eta ezaugarri geologikoak direla eta, planeta egitura duen satelitea dela esan ohi da. Titanen diametroa ilargiarenarena baino %50 handiagoa da, eta Titanen pisua lurraren satelitearena baino %80 handiagoa da. Eguzki sistemako bigarren satelite handiena da, Jupiterren Ganimede satelitearen ondoren. Izatez Merkurio baino handiagoa da nahiz eta ez den Merkurio bezain pisutsua. Historikoki Titan izan zen gizakiak aurkitu zuen Saturnoren lehen satelitea: Christiaan Huygens astronomo holandarrak ikuskatu zuen lehen aldiz 1655. urtean. (eu)\nTitan edo Saturno VI Saturnoren ilargirik handiena da. Esfera forma du eta eguzki-sisteman atmosfera duen ilargi bakarra da. Titanen gainazalean materia likido egonkorra dago, eta, dakigunez, lurraz gain, gainazalean likidoa duen eguzki sistemako objektu bakarra dugu. Historikoki Titan izan zen gizakiak aurkitu zuen Saturnoren lehen satelitea: Christiaan Huygens astronomo holandarrak ikuskatu zuen lehen aldiz 1655. urtean. (eu)\nTitan (satelitea) (eu)


Zuberotarrak taula gainean, azpeitiar ukituarekin - Azpeitiko Kultur Mahaia - Uztarria (Azpeitia)\nZuberotarrak taula gainean, azpeitiar ukituarekin\n2014ko ots. 11a, 13:59\n'Hebentik... Zubiak!' topaketen barruan, Pilotarhitza ikuskizuna prest ekarri zuten zuberotarrek, igandean, Sanagustinen taularatzeko. Prest, baina azpeitiarrentzat tokiarekin. Pilota, dantza eta musikarekin osatutako ikuskizunean bertsolari azpeitiarrak izan zituzten lagun: Iñigo Ibañez eta Jon Ander Iriondo. Ederki hartu zuten elkar, Mixel Etxekoparrek emanaldiaren amaieran esan zuen bezala "aspaldiko lagunak, bi ordu lehenago ezagutuak". Igandeko bideo gehiago ikusteko, egin klik hemen. Pilotakoak, dantzakoak, bazkarikoak...\n"Ez dugu zuek bezalako egoitzarik, eta ezta dinamikarik ere, baina... gazta oso ona dugu!". Mixel Etxekoparren hitzak dira, Hebentik Kultur Elkarteak Azpeitiko Kultur Mahaia Maulen gustura hartuko duela erakusteko esanak. Zubi sendoak eraiki ziren igandean, Hebentiken eta Azpeitiko Kultur Mahaiaren artean. Pilotan, dantzan, bazkaritan eta kantuan, egun osoa elkarrekin pasatu ostean, argia da ondorioa: eraikitako zubiei ezin zaie erortzen utzi.\nZubi-lanaren ederra (Argazki galeria: 12)\nEraiki dira zubiak Azpeitiko Kultur Mahaia\nHangorik ez, baina hemengoak bai


Kataluniako komunikabide publikoaren esku-hartzea salatzen dugu | LAB SINDIKATUA\nNazioartea Idazkaritza Elkartasuna Kataluniako komunikabide publikoaren esku-hartzea salatzen dugu\nKataluniako komunikabide publikoaren esku-hartzea salatzen dugu\nLarunbatean Espainiako gobernuak, PP, PSOE eta Ciudadanos alderdien babesarekin, beste hainbat neurri ankerrez gain, "Corporació Catalana de Mitjans Audiovisuals" (CCMA) komunikabide publikoa bere gain hartzea erabaki zuen. EITBko LABek lehenengo eta behin Kataluniako prozesu demokratikoaren alde ari den jende guztiari gure babesa eman nahi diegu, gaur egun bereziki kartzelan sartu dituzte bi Jordiak nabarmenduz. Bide horretan Kataluniako komunikabide publikoko langileei ere gure babesa adierazi nahi diegu etor daitezkeen egun ilunen aurrean.\nEuskal Herrian ederki asko ezagutzen ditugu espainiar estatuaren neurri antidemokratikoak, eta bere goi-asmoak lortzearren komunikabideak kontrolpean edukitzeak zenbaterainoko garrantzia duen: medioak itxi, kazetariak gartzelaratu, berariazko legeak sortu… Bide horretan gobernuek ezinbestekoa dute, komunikabide publikoak suntsitzea lortzen ez dutenean, sikiera kontrolatuta edukitzea. Eta ez hain zuzen ere jendartearen mesedetan, baizik eta unean uneko gobernuan dagoen alderdiaren mesedetan.\nInformazioaren pluraltasunak bere biziko garrantzia badu ere, Kataluniako prozesuarekin beste maila batera igotzen da kontzeptua. Eta hori ezin du inondik onartu espainiar estatuak, lurralde bakarraren printzipioa babesteak kontakizun bakarrak eskatzen duelako. Eta gaur egun CCMAk egiten duen lana, informazioaren pluraltasuna bermatzea, onartezina du Estatuak eta hau mantentzen duten alderdiek.\nEITBko LABek askotan defendatu izan duena berresten du: jendarte libreak eraikitzeko ezinbestekoak dira komunikabide publikoak, beti ere adierazpen eta informazio askatasunak, eta alderdikerietatik aparte profesionaltasuna eta pluraltasuna bermatuta.


Baskonia eta Bilbao Basket, txanponaren aurkia eta ifrentzua ACB Ligako partida bezperan | Saskibaloia | Naiz\n2021 API. 14 - 16:55h\nBaskonia eta Bilbao Basket, txanponaren aurkia eta ifrentzua ACB Ligako partida bezperan\nPlayoffetan sartzeko borrokan ari den Unicajaren aurka jokatuko dute bilbotarrek ostegun gauean, joan den asteburuko jardunaldi txarra gainditu nahian. Gasteiztarrek, berriz, ACB Ligan jarraitu nahi duen Estudiantes hartuko du Buesa Arenan arratsaldean.\nArazo fisikoak izanagatik, Malagan dago Rousselle Unicajaren aurka jokatzeko prest. (Jaizki FONTANEDA / FOKU)\nOstegun honetan jokatzen dute hala TD Systems Baskoniak nola RETAbet Bilbao Basketek. Nolabait esatearren, antzeko txanponaren aurkia eta ifrentzua izatea egokituko zaie talde biei, jeitsieratik borrokan eta playoffetako lehian daudenen arteko dema bi izango dituztelako. Alegia, Saski Baskoniak Estudiantesen aurka jokatuko du 18.30etan Buesa Arena pabilioian eta bilbotarek, berriz, Unicajaren kantxan jokatu beharko dute gaueko 21.15etan hasita.\nJoan den astea ez da gozoegia izan ez batzuentzat ezta besteentzat ere. Bilbotarrek ez zuten partidarik jokatu, atsedena egokitu zitzaielako, baina jardunaldi ezin okerragoa bizi izan zuten, Betis, Fuenlabrada eta Obradoiroren garaipenekin. Ondorioz, jaitsiera postuetan murgilduta daude, azkenaurreko postuan zazpi garaipenekin. Gasteiztarrek ere Fase Erregularra hirugarren amaitzeko borrokan hanka sartu zuten Euroligatik at geratu eta hiru egunetara, UCAM Murtziaren aurka luzapenean galdu ostean.\nAsteazken goiza baliatu dute euskal talde biotako entrenatzaileek bezperako iritzia emate aldera. Alex Mumbruk, esaterako, Bilbao Basketek kontrolatu ezin duenagatik taldea «ezin dela arduratu» azpimarratu du. «Guk jokatu edo ez, gure aurkari zuzenek beren partidak irabaztea aukera posible bat da. Gure buruari begiratu behar diogu eta zortzi norgehiagoka dauzkagu aurretik. Gure betebeharra ahal bezain beste garaipen lortzea da. Kitto!», gaineratu du Bilbao Basketeko entrenatzaileak.\nBilbao Basketek berez bi partida jokatu behar zituen asteon, baina larunbat arratsaldean Fuenlabradaren aurka jokatu beharreko dema atzeratu egin da, Madrilgo taldean covid-19 kasu batzuek azaldu direlako. Ondorioz, larunbatera begirako «finala» –bizkaitarren aurkari zuzena baita Fuenlabrada– ostegunera aurreratu zaie.\n«Ezin gara begira egon aurrean zein dugun. Badakigu Unicajak kanpotik jokalari bikainak dituela: Brizuela, Jauie Fernandez, Waczynski, Francis Alonso... baina gureari begiratu behar diogu. Azkenera arte ekin behar diogu lanean, irabaziz gero zerura begira jarri gabe eta possotak badatoz goitik behera egiteke», adierazi du Mumbruk.\nAurkarien covid-19 kasuak direla-eta, Unicajak 19 egun daramatza partidarik jokatu ezinik eta horrez gain Carlos Suarez galdu dute pare bat hilabeterako giharretako arazoen erruz. Bere aldetik, sare sozialen bidez Bilbao Basket beste antolatzaile baten bila dabilela aditzera eman dute hainbat kazetarik, Jonathan Rousselle bere arazo fisikoei buelta eman ezinik dabilelako. Hala ere, Roussellek Malagarako bidaia egin du eta azken orduan erabakiko du Alex Mumbruk zein jokalari utzi deialditik kanpo. Azken asteetan Zyskowski edo Kulboka izan dira praka luzeak jantzita geratu direnak.\nACB Ligaren bila\nUnicaja playoffetara sailkatzeko borrokan aurkitu behar badu Bilbao Basketek, Saski Baskoniak ere ACB Ligan gauza handiak egiteko nahia erakutsiko omen du Estudiantesen aurka.\n«Denboraldiaren hasieran esan nuena diot orain ere. Gure helburua ACB Liga irabaztea da eta horixe izango da gure jokamoldea Estudiantesen aurrean», bota du Dusko Ivanovicek asteazkeneko prentsaurrekoan.\nBederatzi garaipenekin, Estudiantesek lan dezente aurreratu du ACB Ligan mailari eusteko. Alabaina, azkenengo jardunaldian egurra jasotzetik dator –101-77 Teneriferen aurka– eta Edwin Jackson gabe geratzeaz gain, JJ Barea, Djurisic eta Roberson azken ordura arte jokatu edo ez zalantzan izango omen dira. Ondorioz, Estudiantesek azken aldian egin dituen fitxaketek emaitza ona emanagatik, badirudi Gateizen jokalari horien bertsio txukunik gabe ariko direla.\n«Estudiantes sailkapenean behean badago ere, fitxaketa berriekin erakutsi dute zeinahiri irabazteko gai direla. Beraz, gue %100a eman beharko dugu eta defentsan Murtzian aritu ginen baino hobetu jokatu beharko dugu», gaineratu du Montenegroko entrenatzaileak.\nBestalde, Baskoniak Murtzian Ilimane Diop galdu zuen atzamar bat luxatuta eta baita Luca Vildoza ere, oin batean izan zuen minaren erruz. Haserre zen Dusko Ivanovic Murtziako partida amaitu berritan Vildozarekin; atsedenaldiaz geroztik ez zuen jokatu eta «galdetu berari» erantzun zuen lehor kazetariek Vildozak zer ote zuen jakin guraz galdetu zutenean. Horrez gain, Pierria Henryk partidako ia 45 minutuak jokatu zituen, azken minutuetan herrenka aritu bazen ere. Printzipioz denak egongo dira jokatzeko prest, belaunean min hartuta dagoen Jekiri izan ezik.


Binakako Txapelketa 2021: Elezkano eta Zabaleta, Binakako lehen finalistak\nFinalerako sailkapena lortu dute Jon Ander Peña eta Jon Ander Albisuren aurka 22-8 irabazita, Bilboko Bizkaia pilotalekuan.\nAltunak eta Mariezkurrenak puntua bildu eta bizirik jarraitzen dute\nZabaleta eta Albisu, sasoian\nPeña eta Albisuk Ezkurdia eta Galarza garaitu dituzte (17-22)\nElezkanok eta Zabaletak 22-7 jipoitu dituzte Altuna eta Mariezkurrena\nDanel Elezkano eta Jose Javier Zabaleta dira Binakako Txapelketako lehen finalistak, Jon Ander Peña eta Jon Ander Albisuren aurka 22-8 irabazi baitute Bilboko Bizkaia pilotalekuan jokatu den finalerdietako ligaxkako bigarren jardunaldia itxi duen partidan.\nMaiatzaren 9ko finaleko beste postua datorren igandean jarriko da jokoan, baita Bilbon ere, Peña-Albisu eta Altuna-Mariezkurrena bikoteen arteko neurketan.\nFinalerdietako azken jardunaldi horretan, Elezkano eta Zabaleta dagoeneko kanporatuta dauden Joseba Ezkurdia eta Ladis Galarzaren aurka arituko dira larunbatean Logroñoko Adarragan, sailkapenari begira garrantzirik ez duen partidan.\nGaraipen horrekin, Elezkanok Binakako Txapelketako bere bigarren txapela eskuratzeko aukera izango du, 2019an Beñat Rezustarekin batera irabazi zuenaren ostean. Zabaletak, bere aldetik, hirugarrena irabazteko parada edukiko du, txapeldun izan baitzen 2013an Juan Martinez de Irujorekin eta 2018an Ezkurdiarekin.


Uncategorized – IRPH Stop Gipuzkoa\nPosted on 2020 March 10, Tuesday 2020 March 11, Wednesday by adminPosted in Europa, IRPH, Tribunales, Uncategorized5 Comments\nEuropar Batasuneko Abokatu Nagusiaren ondorioen atzeratzea\nJakina denez, IRPHaren gaia Europar Batasuneko Justizia Epaitegiaren epaiaren zain dago. Epaia jakin aurretik, 2019ko otsailaren 25eko ahozko saioan esku hartu zuen Maciej Szpunar Abokatu Nagusiaren iritzia ezagutu behar da. Abokatu Nagusiaren ondorioak ez dira lotesleak, baina epai gehienak Abokatu Nagusiak markaturiko bidetik joan ohi dira, eta beraz garrantzi handikoak dira. Hasera batetan ekainaren 24rako espero zen ondorio hauek ezagutzera emateko irakurketa publikoa, baina aurreko astean jakin genuenez 2019ko irailaren 10eko goizeko 9:30tara atzeratzen da.\nEz da albiste ona, familia askoren sufrikarioa luzatzea baitakar. Familia horietako askori atzera bueltarik gabeko kaltea egingo zaie gainera, epaitegi asko Europako epaitegiak esan behar duenaren zain auzibideak behin behinean eten beharrean banketxeen aldeko epaiak ebazten ari baita, Espainiako Auzitegi Gorenaren epaia oinarri hartuta. Hauxe da Bartzelonako Probintzia Auzitegiaren kasua, zeina Europar Batasuneko Justizia Epaitegiak bertan behera utzi lezakeen doktrina bat oinarri hartuta IRPHaren aurkako auzibide guztietan banketxeen alde egiten ari den. Honek eragin dezakeen kaltea atzera bueltarik gabekoa da, familia askok ezingo baitute helegiterik jarri ekonomikoki ezin dutelako, eta euren aurkako epaia irmo bilakatuko da. Ondorioz, Europak Espainiako Auzitegi Gorena zuzenduko balu ere ez luke beraiengan eraginik izango. Gipuzkoako Probintzia Auzitegia berriz, nahiz eta IRPHaren gaian beti banketxeen alde egin, kontuz ari da jokatzen, eta prozedurak behin behinean etetea erabaki du.\nIrizpide ezberdin hauek ez lirateke gertatuko izango Europako Auzitegiari galdera Espainiako Auzitegi Gorenak egin izan balu, Bartzelonako epaitegi batek egin ordez. Kasu horretan auzibide guztiak etengo lirateke. Baina Gorenak ez galdetzea erabaki zuen, nahiz eta bere barnean desadostasun larriak egon. Ez dezagun ahantzi Espainiako Auzitegi Gorenak IRPHaren inguruan banketxeen alde ebatzi zuen epaiak bi magistraturen boto partikularra zuela, non zalantza izpirik gabe esaten zen epaia Europako zuzenbidearen aurkako zela. Zalantza larri honen aurrean Gorenaren betebeharra Europari galdetzea zen, baina banketxeen aldeko bere betiko jarrerarekin ez zuen galdetu.\nIRPH Stop Gipuzkoa plataformatik baikor izaten jarraitzen dugu Europatik etorriko den epaiaren inguruan, eta kalteturiko familia guztiei eusten jarraitzeko dei egiten diegu.\nPosted on 2019 May 27, Monday 2019 May 27, Monday by adminPosted in Uncategorized\nAbal-emaileen eskubideen aldeko elkarretaratzea\nGipuzkoako Kaleratzeak Stop elkartearen talde juridikoak banketxeek abal-emaileei inposatzen dizkien baldintzak abusuzkoak direla frogatzea lortu du, eta ondorioz hiru maileguetako abal-emaileak askatu ditu dagoeneko. Abusu hauek salatzeko Araba, Bizkaia eta Gipuzkoako Kaleratzeak Stop elkarteek elkarretaratzea eta prentsaurrekoa deitu dute Donostian, eta IRPH Stop Gipuzkoa elkarteak bat egin du deialdiarekin.\nEguna: urriak 21, asteartea.\nLekua: Donostiako Epaitegiak (Teresa de Calcuta plaza)\nZatoz! Abokatuek epai hauen ondorengo egoera azalduko dute.\nPosted on 2014 October 17, Friday 2017 November 21, Tuesday by adminPosted in Uncategorized


San Martin eguna - Bilbo Zaharra Euskaltegia\nHasiera Events San Martin eguna\nUrtero bezala, ikasleentzat antolatzen ditugun ekintzen artean, eta euskal kultura eta jaiak ikasleei ezagutarazi nahian, San Martin eguna ospatuko dugu. Ikasle guztiok gonbidatzen zaituztegu mokadutxo bat hartzera. Euskal musika, txorizoa sagardoan, odolostea, sagardoa… Paregabea izango da!!! Etor zaitezte zuen klasekideekin!!! Ondo pasatuko dugu eta!!!\nNoiz izango da ospakizuna? San Martin eguna azaroaren 11n da, eta aurten, azaroaren 9an ospatuko dugu.\nNon? Urtero bezala, euskaltegiko sarreran.


Santiagoko landare inbaditzaileak kentzeko auzolan saioa izango da larunbatean - Zumaia - Baleike.eus\nSantiagoko landare inbaditzaileak kentzeko auzolan saioa izango da larunbatean\nMaria Maya Manterola 2020-07-29 16:30\nLandare inbaditzaileek biodibertsitatean sor dezaketen kalteaz jakitun, horiek kentzeko saioa antolatu dute larunbaterako. Santiagoko aparkalekuan elkartuko dira, eta bertan emango dituzte landareak identifikatu eta era egokian kentzeko azalpenak.\nBalio ekologiko handiko eremua da Santiago hondartza, baina espezie exotiko inbaditzaile ugari dago. Oenotera glazioviana, Onagra, Connyza sp edo Carpobrotus modu artifizialean sartutakoak dira, eta espezie autoktonoek bete beharreko lekua hartzen dute. Mundu osoko biodibertsitatean arazo larriak eragiten dituzte espezie inbaditzaileek, eta dunak bereziki sentikorrak dira espezie horiekiko.\nHorreataz jakitun, Santiago hondartzan espezie inbaditzaileak kentzeko saioa egingo dute larunbat honetan, abuztuak 1, 9:00etan hasita. Santiagoko aparkalekuan elkartuko dira, eta saioa hasi aurretik, gaiaren inguruko azalpenak emango dituzte, landare horiek identifikatu eta modu seguruan ateratzeko.\nUdalak jakinarazi du saioan parte hartzeko osasun neurriak errespetatzea beharrezkoa izango dela. Maskara eramatea beharrezkoa izango da, parte hartzaileen arteko distantzia nahikoa dagoenean izan ezik. Ura edo jatekoa behar izatekotan, norberak bere etxetik eramateko ere eskatu dute. Bestetik, arropa eta oinetako erosoak eramateko gomendatu dute.


kritiken hemeroteka » Kolaboratzaileak\n« Margolariaren krisia | Larrekoaren mintzotik izadia irakasle »\nKolaboratzaileak Felipe Juaristi / El Diario Vasco, 2004-05-28\nGerra garaiko Paris dugu eleberri honen protagonista, edo behintzat zilegi da halakorik esatea. Pertsonaia nagusia hiria bera baita, hiri okupatua, hiri naziz betea, hiri aprobetxatua, etekina ateratzen baitiote klase eta salda guztietako oportunista bihotz-gabeek. Etxegoien da horietarik bat. Euskalduna, Parisa etorria, aberastera eta bere ezkutuko apeta guztiak eta bere grinarik beltzenak asetzera.\nKolaboratzailea, nazien mendeko egunkari batean lan egiten baitu, editorial-egile edo antzeko. Gogora ekartzen du Celine bat edo beste, gaztelu batetik bestera ibili zena.\nParisa ondo islatuta dago, eta hori da gehienbat gustatu zaidana. Hiriaren usaina jasotzen jakin baitu idazleak, hiriaren usaina eta musika, jazza kasu honetan, hiriaren usaina eta jatetxe zein bestelako etxeetako giroa, hiriaren usaina eta kolorea. Bon. Nobela beltza da, edo behintzat nobela beltz klasikoaren ezaugarriak ditu: eskrupulorik gabeko pertsonaiak, beren buruaz beste ezertaz pentsatzen ez dutenak, emakumeren bat edo beste, lortezina irudiz, zuzentasunaren eredu, bere duintasuna gordeko dutenak, direnak direlarik.\nAzpimarratzekoa da, liburuko pertsonaia guztien artean soilik emakumeak direla bihotz onekoak. Krudeltasuna agerikoa da nobelan, eta batzuetan gehiegizkoa ere bai, sobera dagoen zerbait, edo hala iruditu zait behintzat.\nElkarrizketak nobela beltzekoak dira, zuzenak, baina ez sakonak, gehiago giroa indartzeko ezer berririk ekartzeko baino. Zuzentasuna, bai, ezaugarri gisa, esango nuke. Eta indarra, edo indarkeria, ez dakit. Hizkuntza ere berezia da, lapurtera baitirudi, lapurtera oso berezia noski, beste euskalkietako ukitu eta ekarpenekin.


Guggenheim Bilbao Museoa - Bilbo - Euskal Herria - Basklink\nAbandoibarra hiribidea, 2, Bilbo\nGuggenheim Bilbao Museoa arte garaikidearen museo bat da, Frank O. Gehry arkitekto kanadiarrak diseinatua. Guggenheim Bilbao Museoa Bilboko (Bizkaia) erreka ertzean kokatua dago. Solomon R. Guggenheim fundazioaren museoetako bat da.\nGuggenheim Bilbao Museoa 1997ko urriaren 18an inauguratu zuten eta oso laster eraikin dekonstruktibista ikusgarrienetako bat bilakatu zen. Eraikinaren zati bat zubi batek zeharkatzen du eta kanpoaldea titaniozko xaflez eta kareharriz egina dago. Errekatik begiratuta, Guggenheim Bilbao Museoak itsasontzi baten forma duela dirudi, Bilboko portu-jarduerari ohore egiteko. Aldiz, goitik begiratuta lore baten forma du.\nGuggenheim Bilbao Museoko erakusketak maiz berritzen dira. Nagusiki, XX mendeko arte-lanak erakusten dira, margolanak, eskulturak zein formatu elektronikoan egiten diren arte-lanak.\nOrdutegia: Asteartetik igandera: 10:00–20:00 2015eko astelehenetan itxita, honako egun hauetan salbu: apirilak 6, uztail eta abuztuko astelehenak, urriak 12, abenduak 7 eta abenduak 28. Abenduaren 25ean eta urtarrilaren 1ean itxita.\nHelbidea: Abandoibarra hiribidea, 2\n48009 - Bilbo - (Bizkaia)\nHizkuntzak: eu fr es en de\nHelduak: 11 € Erretiratuak: 6,50 € Taldeak: > 20 pax. 10 € Ikasleak (< 26 urte): 6,50 € Haurrak (<12 urte) eta Museoaren Lagunak doan


Zabalki onartuta dago Neolitiko garaian sortu zirela lehendabiziko saskiak, Ekialdean, K.a. 7.000. urtearen inguruan, hain zuzen ere gizakia bere elikaduran nekazaritzaren bitartez lantzen zituen elementuak sartzen hasi zenean. Izan ere, saskiei esker, aleak eta bestelakoak hartu eta alde batetik bestera joateko aukera zeukala ikusi zuen. Orduantxe hasi ziren zumea saskigintzako lehengai modura erabiltzen.\nGarai horretan bertan, gizakiari ideia bikain bat bururatu zitzaion, ura gorde ahal izateko: zumezko saskien barrualdea buztinez estaltzea. Halabeharrez ziurrenik, pieza hauetakoren bat sutondoan jarriko zuen noizbait, eta buztina gogortu egin zela ikusi zuen. Bada, horra hor nola sortu zen eltzegintza. Arte hau lantzen eta garatzen joan ahala, gizakia oinarri begetala bazterrean uzten joan zen. Beraz, ikus dezakegunez, saskigintzak zerikusi handia izan zuen gizateriaren lorpenik nagusietarikoa dugun eltzegintzaren sorrerarekin, non gizakiak, bere eskuez baliatuz, hiru dimentsiotako ontzi bat egitea lortu baitzuen. Kontzeptu estetiko berri bat sortu zuen.\nDanubio ibaiaren inguruetan, Historiaurreko zeramikazko hainbat pieza aurkitu dituzte, elkarri lotuta dauden zumezko saski batzuk irudikatzen dituztenak.\nNeolitiko garaiko etxeen hormak ere zumez egiten zituzten, eta gero buztinez estaltzen.\nEgiptoko Merinda Beni-Salamé aztarnategian (Behe Inperiokoa, K.a. 6.000. urtearen ingurukoa), zume-aleak gordetzeko biltegiak aurkitu dituzte etxeetako zoruetan.\nEta, Egiptotik atera gabe, Marmar eskualdean, gizon bat zumezko hilkutxa batean hilobiratuta aurkitu zuten. Bitxitasunik bazuen, ordea: bere aldamenean txakur bat ere hilobiratu zuten, baina honakoa zur sendo eta lodiko kaxa batean. Tratamenduaren aldetik halako ezberdintasuna jasotzearen arrazoia izan daiteke txakurra, kultura horretan, dibinizatuta zeukatela.\nMesopotamian ere aurkitu dute zumezko hilkutxarik.\nK.a. 3.000 eta 2.000 urteen artean, Egipton elementu ugari egiten zituzten zumeaz baliatuz; hala nola, erlauntzak -teknika hori munduko leku askotara hedatu zen-, gaztanontziak, eta abar.\nGure inguruneari dagokionez, Euskal Herrian azaldu zaizkigun lehendabiziko saski zein eltzeak Neolitiko garaiaren erdialdekoak ditugu.


Larunbateko suteen harira «zerbait susmagarria ikusi» zutenei horren berri emateko eskatu die Berako Udalak - Bortziriak - Erran.eus\nLarunbateko suteen harira «zerbait susmagarria ikusi» zutenei horren berri emateko eskatu die Berako Udalak\nTtipi-Ttapa 2021-02-23 09:30\nOharra atera du Berako Udalak, eta larunbatean lanean aritu ziren eta laguntzeko prest agertu ziren herritar guztiei eskerrak eman nahi izan dizkie. Horrekin batera, kaltetuei elkartasuna adierazi nahi izan die eta larunbatean Montoia eta Sarralla inguruan «norbaitek zerbait susmagarria ikusi bazuen, udaletxean horren berri emateko» eskatu du.\nLarunbateko suteei «ahalik eta erantzunik azkarrena emateko lanean aritu ziren suhiltzaile, babes zibileko eta Gurutze Gorriko langile guztiei» esker ona adierazi nahi izan die Berako Udalak ohar bidez. Baina «bereziki, Berako suhiltzaile boluntarioei eta laguntzeko prest agertu zen herritar orori» eskerrak eman nahi izan dizkie, «bertze behin, momentu zailenetan elkar laguntzeko daukagun prestutasuna gelditu zen agerian».\nBidenabar, kaltetuak izan direnei ere luzatu die udalak mezua: «elkartasuna eta babesa adierazteko probestu nahiko genuke».\nEta azkenik, laguntza eskatu du: «larunbat goizean, 09:30 aldera, Montoia edo Sarralla inguruan, norbaitek zerbait susmagarria ikusi bazuen, udaletxean horren berri ematea eskertuko genuke. Hagitz garrantzitsua da».\nAitor ELEXPURU EGAÑA, Berako alkatea Asteburuan Beran izan duten sute handiaren harira argi mintzatu da Berako alkatea. «Kalte egitek...


Micaela Portilla eskola, lanbideen dorrea Fontechan - Alea.eus\nEstitxu U. Lopez de Arkaute 2017-02-03 12:11 Gizartea Añana Lantaron\nHemezortzi urte joan dira Fontechako Orgazko kondeen dorrea lanbide tradizionalak irakasteko gune bezala erabiltzen hasi zirenetik; bateragarri egin dituzte ikasleen formakuntza eta monumentua berreskuratzeko lanak.\nErortzeko arrisquen zegoen XV. mendeko eraikin-multzo ikusgarria salbatzeko, lanbideen eskola bat zabaldu zuten 1999. urtean, Fontechan (Lantaron, Añana). "Micaela Portilla eskola" bataiatu zuten, eta hiru artisau lanbide eskaintzen hasi ziren, Orgazko kondeen dorrearen inguruetan: hargintza, zurajea eta igeltserotza tradizionala. Aurten hemezortzi urte beteko ditu eskolak; bidean frogatu dute bateragarriak direla ikasleen formakuntza eta monumentu bat berreskuratzea.\nJavier Gomez Micaela Portilla eskolako ikasketa buruak azaldu duenez, eskolaren jatorrian Añanako Kuadrillaren kezka dago. "Dorrearen hego-mendebaldean arrail handi bat zegoen, egitura osoa arriskuan zegoen, eta erortzeko arriskuan". Egoera ikusita, Añana Kuadrilla Arabako Aldundiarekin bildu zen, foru administrazioa baita Orgazko dorrearen jabea, eta bien artean aukera desberdinak aztertu zituzten. "Batetik –kontatu du Gomezek– eraberrikuntza lanak enpresa batekin kontratatzeko aukera zegoen, eta bestetik, garai hartako Inem Espainiako enplegu institutuak abian jartzen zituen eskola-tailerrak programaren barruan egitasmo bat martxan jartzeko".\nBi urteko programak ziren; horietan ikasleei ofizio bat erakusten zitzaien, antzinako ofizioak ez galtzeko. "Azkenean, eskolaren alde apustu egin zuten Kuadrillak eta Aldundiak; lanbide bat erakusten genien ikasleei, dorrea eraberritzen zuten, eta ingurunea biziberritzeko balio zuen". Ikasketa burbak argi utzi du helburu nagusia hasiera-ha- sieratik formakuntza izan dela, ez dorrea birgaitzea. "Eraikin multzo hau berreskuratzea denboran luzatuko da gure helburua ikasleak hezitzea baita, eta lan mundane sartzea".\nIrakurri erreportaje osoa ALEA aldizkariaren 92. zenbakian. Etxean jasotzeko, harpidetu hemen.


Zer zerbitzu eskaintzen ditugu Herritarren partaidetza eta Gardentasunan\nEgunero Udalaren webguneko albisteen kanalean argitaratuko diren albisteak, ohartarazpenak eta agendak sortu eta idaztea.\nPrentsaurrekoak eta ekitaldi publikoak (inaugurazioak, programak, ekitaldiak...) daudenean, hedabideei bidali beharreko prentsa-oharrak eta komunikatuak idaztea\nHerriko albisteak islatzen dituzten hedabideetako ordezkaritzekin eta langileekin harreman arina eta ugaria izatea.\nHedabideekin (prentsa idatziarekin, irratiekin, ikus-entzunezkoekin eta digitalekin) harremana izatea, herriko edozein gai landu nahi dutenean: eskaerak jaso eta Alkatetzara, gobernu-taldera, zinegotzitzetara eta Alor-buruetara bideratzea. Eta hedabideen premiei erantzutea.\nKomunikazio publikoari lotutako gaien inguruko aholkuak ematea Alkatetzari, gobernu-taldeari eta Udalbatzari oro har.\nBarneko eta kanpoko komunikazio-estrategiaren beharrizanei erantzutea, eta erabiltzen diren kanalak hobetzeko eta mezuak argiak, laburrak eta zehatzak izateko lan egitea. Eta ahalik eta urrunen heltzeko lan egitea, albiste bakoitzaren garrantzia aintzat hartuta.\nHedabideetan argitaratutako albisteen jarraipena egitea eta albisteei eman zaien trataera aztertzea.\nUdalbatzaren ekitaldi instituzionalak eta udalerrian egiten diren ekitaldi garrantzitsuak komunikazioaren ikuspegitik lantzea.\nProtokolo-kontuei arreta egin eta horretan laguntzea hitzarmenak sinatzen direnean, sariak banatzen direnean, omenaldietan eta urteurrenetan, Alkatearen bisita ofizialetan eta ekitaldi instituzionalak antolatzen direnean.\nUdalerriaren irudi orokorra zaintzea, eta irudi hori ahalik eta positiboena eta errealitatetik ahalik eta hurrena izateko jardutea.\nGainerako udal Alorrekin batera jardutea komunikazioaren esparruan sortzen diren beharrizanei erantzuteko, eta behar horiek betetzeko mezuak, kanpainak, diptikoak, flyerrak eta abarrekoak diseinatu eta prestatzea.\nGero zabalduko diren argazkiak eta grabazioak egitea.\n1.Udalbatzaren jardueraren ondorioz sortu eta Udalaren webgunean zabaltzen diren komunikazio-elementuak kudeatu eta gordetzea: argazkiak (Flickr), ikus-entzunezkoak (Youtube) eta soinuzkoak (Ivoox).\nWebguneari lotutako eginkizunak:\nUdal Alorren beharrizanetara egokitutako aplikazioak eta edukiak sortzea.\nUdalaren webguneak eskaintzen dituen edukiak mantendu eta eguneratzea.\nWebguneko egoitza elektroniko irekia, Abiapuntu, kudeatzea, edozein pertsonak, herritarren arretarako bulegora bertaratu behar izan barik, bertatik nahi duen izapidea egin ahal izateko.\nW3Ck aholkatzen duen AA irisgarritasun-arauekiko konpromisoa eta AENORen IKTetarako Irisgarritasunari buruzko UNE 139803 beteko direla ziurtatzea.\nErmuko Udalak herritarrei telematikoki tramitatzeko eskaintzen dizkien prozedurak egoki dabiltzala ziurtatzea.\nUdalaren webgunean edo beste bide batzuetatik argitaratuko diren elementu grafikoak eta multimediak sortu eta diseinatzea.\nTeknologiako Unitate Administratiboarekin lankidetza zuzena izatea gailu berriak, software tresna berriak edo ondasun teknologikoak erosi eta ezartzen direnean.\nUdalaren webgunea eguneratzeko prozesuan eta informazio- eta komunikazio-teknologien alorrean eginkizun aktiboa duten kideen prestakuntza etengabea.\nPublizitate aktiboak aipagai duen informazioa bildu eta hedatzea.\nInformazioa eskuratzeko eskaerak jaso eta tramitatzea.\nEskatutako informazioa emateko erakunde barruan egin beharreko tramiteak egitea.\nInformazioa eskuratzeko eskaeretan tramitazio egokia egiten dela kontrolatzea eta horren jarraipena egitea.\nInformazioa eskuratzeko eskaeren erregistroaz arduratzea.\nGehien eskatzen den informazioa biltzen duten web-orriak eta egoitza elektronikoa prest egongo dela ziurtatzea.\n1.Kexuak eta iradokizunak kudeatzeko prozeduraren bidez eta “Egin berba Alkatearekin” prozeduraren bidez heltzen diren herritarren kexuak kudeatzea eta kexu eta iradokizun horiek dagokion udal Alorrera helaraztea, ondoren herritarrei Alorrak emandako erantzunaren berri eman ahal izateko.


Kanpo Harremanak (5)\nEkonomi Jarduerak (1)\nHerri Administrazioa (3)\nZinema-aretoak digitalizatzeko laguntzak.\nAGINDUA, 2011ko &&&..koa, Kulturako sailburuarena, zinema-aretoak digitalizatzeko laguntzak arautzen dituena.\nAurkezteko epea zabalik (2011/10/28 - 2011/11/11)\nEusko Legebiltzarrean ordezkatuta dauden alderdi politikoekiko mendekotasun organikoa duten fundazio zein elkarteentzako 2011ko diru-laguntzen deialdia\nEpea itxita / Ebatzi gabea (2011/09/16 - 2011/10/15)\nToki-erakundeei eta toki-izaerako udalaz gaindiko erakundeei beren gazte-ekipamenduen sarea bultzatzeko 2011rako diru-laguntzak.\nAGINDUA, 2011ko irailaren 7koa, Kulturako sailburuarena, Euskal Autonomia Erkidegoko emateko modua arautzen duena.\nEpea itxita / Ebatzi gabea (2011/09/09 - 2011/10/08)\nFikziozko eta animazioko film luzeen eta sortze-dokumentalen publizitate eta sustapenaren aldeko diru-laguntzak.\nAGINDUA, 2011ko uztailaren 7koa, Kultura sailburuarena, fikziozko eta animazioko film luzeen eta sortze-dokumentalen publizitate eta sustapenaren aldeko diru-laguntzak arautu eta deialdia egiten duena.\nEpea itxita / Ebatzi gabea (2011/08/30 - 2011/09/30)\nGoi-mailako kirol-lehiaketak antolatzeko diru-laguntzak.\nAGINDUA, 2011ko uztailaren 27koa, Kulturako sailburuarena, goi-mailako kirol-lehiaketak antolatzeko diru-laguntzak emateko arauak ezartzeko dena.\nHaur eta gazteen artean irakurzaletasuna sustatzeko asmoarekin egindako jardueretarako, EAEko Udalei diru-laguntzak emateko deialdia.\nAGINDUA, 2011ko ekainaren 16koa, Kultura sailburuarena, haur eta gazteen artean irakurzaletasuna sustatzeko asmoarekin egindako jardueretarako, EAEko Udalei diru-laguntzak emateko modua arautu eta horretarako deia egiten duena.\nEpea itxita / Ebatzi gabea (2011/07/20 - 2011/08/19)\nEuskadiko Irakurketa Publikoko Sareko liburutegi publikoetan teknologia berriak ezartzeko edo/eta garatzeko diru-laguntzak.\nAGINDUA, 2011ko ekainaren 22koa, Kultura sailburuarena, Euskadiko Irakurketa Publikoko Sareko liburutegi publikoetan teknologia berriak ezartzeko edo/eta garatzeko diru-laguntzak emateko modua arautzen duena.\nKultura-arloko jaialdi, ziklo, lehiaketa, sariketa eta kultura-ekintza bereziak antolatzeko diru-laguntzak 2011.\nAGINDUA, 2011ko ekainaren 22koa, Kulturako sailburuarena; honen bidez, kultura-arloko jaialdi, ziklo, lehiaketa, sariketa eta kultura-ekintza bereziak antolatzeko diru-laguntzak emateko araubidea ezarri, eta 2011rako deialdia egiten da.\nEpea itxita / Ebatzi gabea (2011/07/16 - 2011/09/15)\nNazioarteko kirol-lehiaketa ofizialetan parte hartzeko diru-laguntzak.\nAGINDUA, 2011ko ekainaren 22koa, Kulturako sailburuarena, 2011. urtean egiten diren edo hasten diren kategoria absolutuan nazioarteko kirol-lehiaketa ofizialetan parte hartzeko diru-laguntzak emateko arauak ezartzeko dena.\nEpea itxita / Ebatzi gabea (2011/07/08 - 2011/08/08)


PDF (449 KB - 22 orri.)\nAGINDUA, 2020ko abenduaren 15ekoa, Hezkuntzako sailburuarena, zeinaren bidez ezartzen baitira EAEko Hezkuntza Sailaren mendeko Haur Hezkuntzako, Lehen Hezkuntzako eta Derrigorrezko Bigarren Hezkuntzako ikastetxe publikoetan eta itunpeko ikastetxe pribatuetan 2021-2022 ikasturtean izena emateko eskabideak aurkezteko egutegi komuna eta onarpen-epea, bai eta ikastetxe horietan ikasleak onartzeko jarraibideak ere.\nHorregatik, Euskal Autonomia Erkidegoko funts publikoekin ordaindutako ikastetxeetan, 2021-2022 ikasturteko ikasleak onartzeko prozeduran bete beharko diren egutegia eta prozedura-arauak ezarri behar dira. Horrenbestez, honako hau\na) Eskabideak eta egiaztagiriak aurkeztea: urtarrilaren 18tik 29ra bitartean.\nb) Eskatzaileen zerrenda argitaratzea: otsailaren 16a.\nc) Behin-behineko zerrendak argitaratzea: martxoaren 9a.\nd) Behin-behineko zerrendei erreklamazioak egitea: martxoaren 16ra arte.\ne) Eskabidean atzera egitea: martxoaren 16ra arte.\nf) Behin betiko zerrendak argitaratzea: martxoaren 23a.\ng) Lurralde-ordezkariek esleitutako plazen zerrendak argitaratzea: martxoaren 26a.\nh) Behin betiko zerrendei gora jotzeko errekurtsoak jartzea: apirilaren 23ra arte.\ni) Estatistika-datuen grabaketa: apirilaren 14tik 21era arte. Halaber, irailean, Hezkuntza Saileko estatistika-unitateek adierazten dieten epean baliozkotu beharko dituzte matrikularen behin betiko estatistika-datuak, aplikazio informatikoan.\nj) Itxarote-zerrendaren iraunaldia: irailaren 17ra arte.\nHIZKUNTZA-EREDUA KONTUAN HARTUTA, BIGARREN HEZKUNTZAKO ZENBAIT IKASTETXE ATXIKI DITUZTEN HAUR ETA LEHEN HEZKUNTZAKO IKASTETXE PUBLIKOAK\n2021-2022 IKASTURTEAN HAUR HEZKUNTZA, LEHEN HEZKUNTZA ETA DERRIGORREZKO BIGARREN HEZKUNTZAKO EUSKAL AUTONOMIA ERKIDEGOKO IKASTETXE PUBLIKO ETA ITUNDUETAN SARTU NAHI DUTEN IKASLEEN ONARTZE-PROZEDURARAKO JARRAIBIDEAK\n2021-2022 ikasturterako, Hezkuntza Sailaren mendeko ikastetxe publikoetan, eta itunpeko ikastetxe pribatuetan, Haur Hezkuntzako bigarren zikloan, Lehen Hezkuntzan eta Derrigorrezko Bigarren Hezkuntzan, ikasleak onartzea urtarrilaren 9ko 1/2018 Dekretuaren arabera egingo da, baita Hezkuntza sailburuaren Aginduaren arabera, 2021-2022 ikasturtean izena emateko eskaerak aurkezteko egutegi komuna eta onarpen-epea, baita ikasleak onartzeko jarraibideak ere, ezartzen dituena. Era berean, Hezkuntza Sailaren mendeko ikastetxe publikoetako eta Hezkuntza Sailaren dirulaguntzak jaso nahi dituzten itunpeko ikastetxeetako 2 urteko geletan ezarriko da, urtarrilaren 9ko 1/2018 Dekretuaren lehenengo xedapen gehigarriari jarraituz.\n1.– Ikasleak onartzen direla bermatzeko egun diren lurralde-batzordeek haien egitekoak betetzen jarraituko dute irailaren 6ra arte; izan ere, egun horretan berrituko dira. Hezkuntzako lurralde-ordezkariek beharrezkotzat joz gero, ikasleak onartzen direla bermatzeko beste batzorde batzuk eratu ahal izango dira, maila eta/edo esparru geografiko zehatz batean. Hori erabakiz gero, ikasleak onartzen direla bermatzeko lurralde-batzordeek dagokion batzordearen esku utziko dituzte geografia-eremu eta/edo -maila horietako funtzioak.\n4.– Musika eta dantzako ikasketa arautuak eta derrigorrezko bigarren hezkuntzako ikasketak batera ikasten dituzten ikasleek lehentasuna izango dute onartuak izateko Hezkuntza Sailak zehazten dituen Derrigorrezko Bigarren Hezkuntzako ikastetxeetan; gainera, bermatuta izango dute horietara joateko aukera, baldin eta horietan nahikoa plazarik bada. Berdin jokatuko da errendimendu handiko kirol-programak egiten dituzten ikasleekin. Atal honetan jasotako ikasleek lehentasun-eskubideaz baliatzeko, ikasleentzat aurreko atalean jasotzen diren eskubideak bete behar dira. Paragrafo horretan aipatzen diren zentroak aginduaren III. eranskinean agertzen dira. Ikaslea EAEko Musikako ikastetxe arautu batean matrikulatuta badago, ez da justifikazio-agiririk aurkeztu beharko.\n– Online eskabidea urtarrilaren 29ko 24:00etara arte aurkeztu ahal izango da; ordutik aurrera, aplikazioa ez da aktibo egongo. Aplikazioan sartzeko, «Ikasgunea» ataria (https://ikasgunea.euskadi.eus) erabili beharko da.\n– Eskabidea bete eta gorde ondoren, aplikazio informatikoak lehenengoan eskatutako zentroaren eskura jarriko du lehenik, eta horrek bideratuko du. Eskatzaileak nahi duenean jaso ahal izango du eskabidearen frogagiria, eta zirriborrotzat hartuko da ikastetxeak izapideak egin arte.\n– Behin eskabideari alta emanda eskatzaileek urtarrilaren 29ra arte aukera izango dute grabatutako datuak aldatu edo zuzentzeko aplikazioaren bitartez. Aukera hori egin ezean, lehen eskatutako ikastetxea eskaera izapidetzen hasi delako, berarekin jarri beharko dute harremanetan.\n– Eskatzailea lehen tokian eskatutako zentrora joango da, idazkaritza-orduetan, urtarrilaren 29ra arte –egun hori barne hartuta–, eta aurkeztu nahi duen dokumentazioa eramango du.\n– Eskatzaileek urtarrilaren 29ra arte (egun hori barne) izango dute aukera gordetako daturen bat aldatzeko edo zuzentzeko. Eskabidea zer ikastetxetan entregatu, ikastetxe horrek egin beharko ditu aldaketak. Data horretatik aurrera ez da zuzenketarik onartuko.\n3.– Eskabideak baldintza guztiak betetzen ez baditu edo eskatutako derrigorrezko agiriak berekin ez baditu, eskatzaileari eskatuko zaio hamar eguneko epean hutsa zuzentzeko edo nahitaezkoak diren dokumentuak aurkezteko; eta adieraziko zaio, hala egin ezean, eskaera bertan behera utziko zaiola, Herri Administrazioetan Administrazio Prozedura Komunaren urriaren 1eko 39/2015 Legean ezarritakoaren arabera.\n1.– Onartzeko eskabidea bakarra izango da eta, bat baino gehiago aurkezten badira zentro batean edo hainbat zentrotan, eskatzailearen aukeratzeko eskubidea galduko da. Dena den, hori gertatuko da interesdunarekin derrigorrezko entzunaldia izan ondoren. Ondorioz, bikoiztutako eskabideak azkenak izango dira izapidetzen, gainerako eskabideei plazak esleitu eta gero.\n– Eskabidea egiten duen lagunaren NANaren edo AIZren fotokopia: aitarena edo amarena, edo legezko tutorearena. Izapidea on-line egiten bada eta nortasun-datuak kontsultatzeko zerbitzuak dokumentu hori baliozkotzen badu, ez da beharrezkoa izango agiri hori aurkeztea.\n10.– Otsailaren 16an, argitaratuko dira eskatzaileen zerrendak, etapa, kurtso eta hizkuntza-ereduen arabera antolatua. Zerrenda horretan Derrigorrezko Bigarren Hezkuntzako 1. mailara pasatzeko bermea duten Lehen Hezkuntzako 6. mailako ikasleak sartuko dira, agindu honen 2. artikuluaren hirugarren paragrafoan ezarritakoari jarraituz.\n11.– Onartzeko prozesuan atzera egin ahal izango da martxoaren 16ra arte. Atzera egiteko idazkiak eskaera guztietan izango du eragina. Eskaera online egin bazen, era berean egingo da «Ikasgunea» atarian sartu eta gero. Ikastetxean bertan egin bazen, eskatzaileak egindako atzera egitearen idazkia aurkeztu behar da eskabidea aurkeztu zuen zentroan. Ondoren zentroak idazki hori artxibatuko du, bere garaian egindako eskaerarekin batera.\n1.– Urtarrilaren 9ko 1/2018 Dekretuaren eranskinean adierazitako puntuak lortzeko behar diren diru-sarrera konputagarriak izango dira familia-unitateko kide guztiek 2019ko zerga-ekitaldian izandako zerga-oinarri orokorrari eta aurrezkiaren zerga-oinarriari dagozkionak. Baremoko atal honetan punturik lortzeko, zerga-oinarriak ez du 12.600,00 euroko muga gainditu beharko. 2019ko lanbide arteko gutxieneko soldatari dagokio kopuru hori. Horren ondorioz, puntu horiek lortu nahi dituzten eskatzaileek hezkuntza-administrazioari baimena eman beharko diote dagokion foru-ogasunean hori egiaztatu dezan.\n2.– Euskal Autonomia Erkidegoan bizi ez diren eskatzaileek familia-unitateko diru-sarreren puntuak lortzeko eskubidea eskuratu nahi badute, familia-unitateko kide guztien 2019ko banakako errenta-aitorpenen kopia aurkeztu beharko dute edo, hala badagokie, baterako aitorpena. Familia-unitateko kideren batek, zerga-araudiari jarraituz, urte horretan errenta-aitorpena egin ez badu, ogasunak egindako ziurtagiria aurkeztu beharko da aitorpena egin ez dela egiaztatzeko.\nBizilekuaren gertutasunari dagozkion puntuak errolda-ziurtagirian ageri den bizilekuari esleiuko zaizkio, betiere hezkuntza-administrazioak ebazten ez badu –jarraian adieraziko dena aplikatuta– puntu horiek ez direla eman behar.\nEbazpen horrek zer zio konkretutan oinarritzen den adieraziko du eta gora jotzeko errekurtsoa jarri ahal izango zaio.\n2.– Apartatu honetako puntuak lortu ahal izateko, egoera hau 2020-2021 ikasturtean gertatu behar izan da.\n1.– Eskatzailea EAEn bizi bada eta familia ugaria dela adierazten badu, bere kategoria eskuratuko da, Berdintasun, Justizia eta Gizarte Politiketako Sailari kontsulta eginez, eta ondoren dagokion puntuazioa emango zaio. Adierazpena egiaztatzea ezinezkoa bada, eskatzaileak, ezarritako epearen barruan, eta «Ikasgunea» atarian sartu ondoren, egiaztagiria aurkeztu beharko du, eskabidea on-line izapidetu bazen, edo lehen eskatutako ikastetxean, eskabidea aurrez aurre izapidetu bazen.\n.2.– EAEn bizi ez diren eskatzaileen kasuan, bizi diren autonomia-erkidegoak emandako titulu ofizialaren bidez egiaztatuko da familia ugariaren izaera.\nEra berean, ikastetxe bakoitzak dokumentu bat sartu beharko du aplikazio informatikoan urtarrilaren 15era arte. Dokumentu horretan zehaztuko ditu puntuazioa emateko irizpideak. Hala, eskabidea bide telematikotik egiten dutenek informazio hori eduki ahal izango dute eskura. Dokumentu horren beraren kopia erakutsiko da zentroko iragarki-oholean.\nHamazortzigarrena.– Onartutako eta baztertutako ikasleen zerrenden esleipena eta argitalpena.\n3.– Onartutako ikasleek zuzenean galduko dute jatorrizko zentroan zeukaten plaza. Egoera hau kontuan hartuko da esleipen-prozesuan.\n4.– Prozesua amaitu ondoren, Hezkuntzako lurralde-ordezkariak, Onarpen-bermeetarako Batzordea entzun eta gero, zentroa ikastetxea esleituko du:\nb) 1/2018 Dekretuaren 2. artikuluak eskolatze-bermea ziurtatzen duen mailetan baztertu diren ikasleentzat (Haur Hezkuntzako bigarren zikloa, Lehen Hezkuntza, eta Derrigorrezko Bigarren Hezkuntza), eta 2021-2022 ikasturterako ikastetxerik gabe edo haien zentroan jarraitzeko bermerik gabe daudenei.\n5.– Maila eta hizkuntza-eredu jakin batean plaza eskuragarririk ez dagoen ikastetxeetan, eskatutako plazarik lortu ez duten ikasleak edo lehentasun gutxiagoko plaza lortu dutenak itxarote-zerrendan sartuko dira. Beraz, plazarik lortu ez dutenek itxarote-zerrendan sartuko dira eskaera guztietarako, eta plaza lortu dutenek lehentasun handiagoko eskaeretan jarritako zentroetako eta ereduetako itxarote-zerrendetan sartuko dira. Itxarote-zerrendaren iraunaldia amaituko da agindu honen 3. artikuluan ezarri den datan.\n6.– Geroago egiten den edozein aldaketa Hezkuntzako Lurralde Ordezkaritzak baimendu beharko du.\n7.– Prozesu horren ondorioz eskola-tokia lortu eta gero, eta ikasturteko lehen egunetan absentzia luzea gertatzen bada, gurasoek edo legezko tutoreek zentroari aurretik jakinarazi eta ziurtatu beharko diote egoera hori.\nHorrela egiten ez badute, eta absentzia luzatzen bada beharrezko den justifikazioa gabe, irailaren 10ean zentroak Hezkuntzako Lurralde Ordezkaritzari horren berri emango dio, eskolatze-beharra betetzen dela egiaztatu ondoren eta eskatzailearekin entzunaldia izan eta gero. Ondoren, zentroak eskola-plaza eskuratuko du, eta hutsik geratuko da ondore guztietarako.\nBehin-behineko zerrenden aurka erreklamazioa aurkeztu ahal izango zaio ikastetxearen Ordezkaritza Organo Gorenari edo eskola-kontseiluari, agindu honetako 3. artikuluan xedatutako epeetan. Erreklamazio hori Hezkuntza Sailak gaitutako aplikazioaren bidez edo aurrez aurre egin ahal izango da. Aurrez aurreko erreklamazioaren kasuan, izapidea lehenengo eskaeran eskatutako zentroan (baremoaren edozein apartaturako) egin ahal izango da, edo eskatutako beste edozein zentrotan (horri dagozkion baremoko apartatuetarako). Hori horrela izan arren, erreklamazioa justifikatzeko aurkezten den dokumentazioa ebazpena egin den zentroan entregatu beharko da.\n– 2019ko errenta-aitorpenaren zerga-oinarri orokorraren eta aurrezkiaren zerga-oinarriaren baturak zenbateko hori gainditzen badu: 0 puntu.


Tren txartelengatik gutxiago ordaintzeko lau sistema | Consumer\nTren txartelengatik gutxiago ordaintzeko lau sistema\nWeb orriak, aplikazioak, Facebook-eko taldeak eta Twitter-eko kontuak ados jarri dira tren-erabiltzaileei mahaia elkarrekin erreserbatzeko edo txartelak berrerosteko\nAbiadura handiko eta distantzia luzeko trenak ez dira oso ekonomikoak Espainian, Txinako tren-garapenaren munduko bigarren herrialdea. Espainiako lineak defizitarioak dira, eta, beraz, zaila da prezioetan lehiakortasun handiagoa izatea; izan ere, oso handiak izaten jarraituko dute, ibilbide luzeetarako hegazkin-hegaldi baten antzera. Hala ere, RENFEk, trenaren monopolioa duen konpainiak, aukera ematen du lau bidaiariri mahaia partekatzeko,% 60rainoko deskontuak izan ditzaten bidaiaren zenbatekoan, nahiz eta pertsona horiek txartelak aldi berean erosi beharko dituzten. Birsaltzeko aukera ere ematen du, baldin eta nominalak ez badira. Artikulu honek hainbat web orri eta talde zerrendatzen ditu, tren-txartelean deskontuak lortzen laguntzen duten sare sozialetan.\nIrudia: Hilean behin trena partekatzea\nOndorengo zerbitzu gehienak tren-erabiltzaileei adostasuna ematen dieten web orriak dira; izan ere, lauraka edo hirunaka, %40rainoko deskontua lortzen dute, eta linea baten ibilbide jakin batean mahaia gordetzen dute, batez ere AVE bada. Batzuk beste batzuk baino landuagoak dira, eta zerbitzu gehigarriak eskaintzen dituzte, adibidez, erositako billeteak baino merkeago birsaltzea, normalean norbaitek ezingo baitu bidaiatu, eta gastatutako diruaren zati bat berreskuratzea espero du.\nZerbitzu horietako gehienak tren-erabiltzaileak ados jartzen dituzten orriak dira, mahaia elkarrekin gorde dezaten.\nComparte Ave Orri laburra eta diseinu errazekoa da, eta bidaia jakin bat edo hainbat aukera eskaintzen ditu, linea eta ordutegi bererako erabiltzaile gehiago dauden jakiteko. Pertsona horrek bere hautaketaz gain, posta elektronikoa uzten du. Zerbitzuak automatikoki funtzionatzen duenez, lau kandidatura detektatzen ditu interesatuari postaz, txartela zerbitzuaren bidez eros dezan. Mahai osoa erosi eta gero erabiltzaile bakoitzari kobratzen dio.\nBestalde, “Buscar tarjeta” atalean, osatu gabe dauden eta erabiltzailearen ibilbidearekin eta ordutegiarekin bat etor daitezkeen mahaiak dauden billeteak ere ikus daitezke. Txartela zerbitzu honetara erosten da, eta hark PDF bat bidaltzen du.\nFacebook-en eta Twitter-en web orria ere badu, eta bertan eskaintzen diren eskaintzak iragartzen dituzte.\nCompartetren.com antzeko filosofia-zerbitzua da, baina adiera guztietan osatuagoa. Garapen tekniko landuagoa du, bidaiariak betetzen dituzten “mahai birtualak” sortzen dituena. Gero, posta bidez jartzen dira harremanetan, eta, gero, geltokira joan daiteke txartela erostera, edo, bestela, elkarrekin erostera, gero bakoitzak ordaindu dezan.\nBestalde, Compartetren.com-ek aukera ematen du bidaiak berriro saltzeko, baldin eta ez badira izendatuak, hau da, erabiltzailearen izena ez badute. Gaur egun, Renferen web orriak bezeroaren izenean dauden billeteak jaulkitzen ditu, baina aukera hori saihestu egin daiteke lehenespenez, eta irekita eduki erabiltzaileari dagokionez. Horrela, bidaia ezin bada egin, Compartetren.com-en birsalmentaren bidez zenbatekoa berreskuratu ahal izango da.\nZerbitzuak Facebook-en orria eta AVEren Twitter kontua ere baditu.\nTren txartelak merkatzeko Interneteko zerbitzu asko Facebook-en daude, eta bezeroei arreta emateko kudeaketak egiteaz gain, eskaintzak eta berrikuntzak argitaratzen dituzte. Hala ere, erabiltzaileek, batez ere HEGAZTIakoek, beren taldeak antolatzen dituzte sare sozial honetan beren beharrak partekatzeko. Ohikoa da talde horiei ibilbide jakin batzuetan maiz izena emanda egotea, eta, hala, haien artean ulertzea mahaiak antolatzeko eta ordaintzeko modua.\nArazo bakarra da taldeak iragarki-ohol gisa egituratzen direla, eta eskaerak eta eskaintzak ordena kronologikoan jartzen direla; beraz, mugimendu handia badago, orain dela zenbait ordu eskaintza bat aurkitzea kostatzen da, eta, agian, interesdunak galdu egingo du.\nMadril eta Iruñea eta Alacanten edo Bartzelona eta Sevillaren artean bidaiatzeko osatutako taldeak daude.\nPartekatu Trena AVE\nCompartir Trenean AVE, mahaigaineko aplikazio bat da, bertsio mugikor bat duena, smartphone-aren nabigatzaileari bikain egokitzen zaiona, zerbitzu erraz eta argia eskaintzeko. Bidaiaren helmuga eta jatorria definitzen uzten du, gero egutegi bat ikusteko, leku libreak dituzten mahaietako eskaintzak eta iragarkiak aukeratutako egunetan. Hala, bidaiaria iragarkiaren titularrekin harremanetan jar daiteke, edo, bestela, plaza modu bateratuan erosi, edo billeteak berrerosi, edo bidaia egiten ari denean, eserlekuan ordaindu. Aplikazioa oso aktiboa da Facebook-en.\nhegazti Internet-eu partekatu tren


Laskorain Kirol Elkartea: Laskorainek lidertzan ospatuko ditu Iñauteriak Santurtzin 1-2 irabazi eta gero\nLaskorainek lidertzan ospatuko ditu Iñauteriak Santurtzin 1-2 irabazi eta gero\nIñauterien festa handia gero eta hurbilago dugun honetan, garaipen berri bat lortu zuen ikastolako taldeak. Kaldereroen biharamunean Santurtzira egindako bisitan, segundu bakarraren faltan Jon Canales Elolak sartutako gol bati esker, beste hiru punturekin etxeratu zen taldea.\nPartidaren eguna eta ordua jakitean, ur izoztuzko kaldereta bat burutik behera bota izanaren sentsazioa izan zuten gure mutilek pasa den astean. Bigarren urtez jarraian, kalderero asteburuan igande goizez bilboko ezkerraldera joatea egokitu baitzaie. Larunbat gauean, aspaldian entrenamentuetan azaldu ez diren min hartutako taldekideak kaldereraz jantzita tabernetako bidean utzi eta etxerako bidea hartu behar izan zuten taldekide denek.\nIgande goizean festa giroa atzean utzi eta bizkai alderako bide luzea egin behar. Sailkapenean kinka larrian egon arren, azken asteotan fitxaketa onak egin eta taldea asko sendotu duen Santurtziren aurka indarrak neurtzeko.\nPartida intentsitate altuarekin hasi zuten bi taldeek. Santurtziarrek defentsa lerroa atzean ipini zuten baina edozein momentutan presio ona eginez aurrera salto egiteko inongo beldurrik gabe. Ikastolakoek berriz, ohiko legez, kantxa erdian kokatu zuten Endikaren atea babesteko harresia. Lehen zati honetan defentsa erasoari gailendu zitzaion eta ez zen golik izan atsedenaldia iristeko 3 segundu faltatu arte, ikastolakoen akats bat probestuz santurtziarrak aurreratu ziren arte.\nNorgehiagoka itxura traketsa hartzen ari zela konturatuta Jorge eta Javi bikoteak atsedenaldia, bere izenak dihoen bezela, atseden hartzeko erabili eta bigarren zati osoan presio gogorra egiteko agindu zien mutilei.\nEra horretan, bigarren zatia Santurtziarren zelai erdian jokatu zen. Ikastolakoek aurkaria euren atean sartuta izan zuten eta gol aukera franko sortu ere bai. Santurtziarren atezain gazteak ordea, horitxoen saiakera denak zapuztu eta kontraeraso arriskutxuren bat ere abiarazi zuen, ikastolakoen ardurarako.\nBaina dena ezin gelditu, Gilek bere motor berriko V-tec teknologia martxan ipini eta hurrunetik egindako jaurtiketa bikain batek sareetarako bidea hartu zuen zutoina laztanduz 10 minuturen faltan. Gol honek ez zuen partidako gidoia batere aldatu ordea eta bere horretan iritsi ziren azken segundoetara.\n6 segunduren faltan Elola pregoilaria santurtziarren areako balkoian kokatu zen Landerrek alboko saketik baloia noiz pasatuko zain. Ez zen erreza, baino Landerrek loratutako baloia bikain kontrolatu, 3 aurkarien artean dantzan ibli eta buelta erdian txupinazo bikaina jaurtiki zuen Elolak. Aterako bidean baloiak pasa zuen segundu erdian isiltasuna nagusitu zen baina zutoina joz barrura egin zuenean eztanda egin zuen ikastolakoen zorionak.\nOstegun gizeneko txupinazora itxaron gabe, iñauterietako ospakizunetan murgilduta itzuli ziren Santurtzitik, Javi pasteleroa, Jorge, Javi eta Imanol prestatzaileak, Endika, Beñat, Lander, Barriola, Elola, Gil, Murgi, Txiki, Alonso eta Ekhi jokalariak.\nNork: Laskorain K. E. Noiz: 11:32